qundao/data-zh-poetry huggingface dataset:
次韵斯遠見贈
作者：韓淲
朝代：宋

剝啄君家去，同爲兩縣來。
趙施元保社，徐鄭亦尊罍。
便做壯心已，須饒老眼開。
交遊容易別，十日重徘徊。
次韵斯遠過風月齋·其一
作者：韓淲
朝代：宋

老去親朋少，相過夜達晨。
百年俱逆旅，千載欠閒人。
經隔情雖舊，綢繆意轉新。
板橋籬竹凈，不著世紅塵。
次韵斯遠過風月齋·其二
作者：韓淲
朝代：宋

地偏心愈遠，彼自物爭妍。
屋宇山圍匝，池塘水接連。
持醪留野飯，推食有溪鮮。
風月齋曾宿，施村阿那邊。
次韵斯遠雨中
作者：韓淲
朝代：宋

尋幽我良久，步步生白雲。
沿潭轉長畝，剝啄楓下門。
人勝地逾佳，語到聲成文。
紛乎彼城市，有耳胡用聞。
夜雨發奇觀，簷溜迷幽芬。
我爾本何事，今昔奚所分。
擁爐挹名酒，撫几矚偉文。
耿耿歲欲晚，姑從野梅論。
次韵施仲益
作者：韓淲
朝代：宋

飯了尋茗事，一啜興未闌。
更作建焙春，湯熟沉燎間。
僧窗對詩人，與我溪澗閒。
要是有餘味，雲輕鳥飛還。
次韵施仲益·其一
作者：韓淲
朝代：宋

風月齋前巖桂開，細吹流影兩優哉。
主人定自相料理，那有工夫問客來。
次韵施仲益·其三
作者：韓淲
朝代：宋

空齋秋凈尚何須，夢草池塘句欲敷。
風雨對牀元不惡，更看春霽畫江圖。
次韵施仲益·其二
作者：韓淲
朝代：宋

盡以清才一筆收，是中宜夏復宜秋。
章泉水老唱和汝，長望我心生許愁。
次韵昌父十首·其一
作者：韓淲
朝代：宋

休論玉蘂發唐昌，入眼何能易比量。
曉露未收寒露下，無風亦自有幽香。
次韵昌父十首·其一〇
作者：韓淲
朝代：宋

待以繁英薦夕餐，分明書室是芝蘭。
從來正色黄尤羨，俗眼從他强愛丹。
次韵昌父十首·其七
作者：韓淲
朝代：宋

山迴溪凈氣尤清，落水聲中反獨榮。
日照月移俱可翫，株株根畔古苔生。
次韵昌父十首·其三
作者：韓淲
朝代：宋

未開宜雨落宜煙，只占山巖已自賢。
白石中間寫泉水，何須物外覓花仙。
次韵昌父十首·其九
作者：韓淲
朝代：宋

吟盡清詩花自開，中秋宜共月徘徊。
京塵抖擻嵐生潤，忘却年光過眼催。
次韵昌父十首·其二
作者：韓淲
朝代：宋

風前月底儘幽通，影落香濡杖履中。
幾度吟來吟不盡，但知老樹更穹窿。
次韵昌父十首·其五
作者：韓淲
朝代：宋

城中有客占林園，應據枯桐入夢魂。
秋日肯忘東里趙，年時曾醉永嘉潘。
次韵昌父十首·其八
作者：韓淲
朝代：宋

去歲西林湖寺中，野僧曾與咏晴風。
一時潘蓋姜同飲，今日相望我禿翁。
次韵昌父十首·其六
作者：韓淲
朝代：宋

彫零四海幾人存，一一皆爲我所尊。
物色依然賦叢桂，誰知潘鬢老兒孫。
次韵昌父十首·其四
作者：韓淲
朝代：宋

能與幽芳作主人，西風吹凈世間塵。
接䍦欹倒尋詩處，應在章泉泉水濱。
次韵昌父梅花
作者：韓淲
朝代：宋

山水孤根畔，行吟不盡情。
花爲天下白，人比聖之清。
冬日真無對，春風合主盟。
可憐香浩蕩，歲歲落還生。
次韵昌甫
作者：韓淲
朝代：宋

未成雪片漁簑句，空對梅花鐵石腸。
窮巷蕭條人獨卧，暮雲零落鴈分行。
次韵昌甫
作者：韓淲
朝代：宋

竹窗寒夜雪宜聽，澗道柴荆曉更扃。
那得擁爐傾白墮，且爲數息問黄寧。
輿籃興可知人勝，落紙詩尤見德馨。
臘日尋常豈能爾，梅兄於我眼終青。
次韵昌甫
作者：韓淲
朝代：宋

論交與誰語，忽厭來者衆。
山林恨不深，萬事祗一鬨。
秋風吹衣裳，憀慄薄寒中。
幽憂誦離騷，此意千載共。
世豈無升沉，人自有輕重。
匪惟物所移，即以勢之動。
吁嗟奈若何，得句且吟諷。
吾儕聚集地，絕倒頗閑縱。
雖作三日留，尚覺歸倥傯。
長歌固云哀，慟哭未爲痛。
遷書並屈賈，班史傳王貢。
甚矣孔仲尼，不復周公夢。
次韵昌甫·其一
作者：韓淲
朝代：宋

人物本如雲，八俊更三君。
山風吹夏籜，蒼雪落紛紛。
專壑紫苔古，掩關青竹深。
據高梧而瞑，新蟬助長吟。
斸土燒萌茁，懲羹且一餐。
竹新明眼句，持答愧琅玕。
千歲支牀龜，團蒲紙帳爲。
髮梳晨粥後，梅有隔窗枝。
未臘靈山白，溪南只獨看。
章泉兩峰雪，應更地爐寒。
次韵昌甫·其一
作者：韓淲
朝代：宋

灞橋何苦乃爾，剡溪似是欺予。
任彼梁園所賦，但此孫窗之書。
次韵昌甫·其一
作者：韓淲
朝代：宋

相知新固樂，人物易如林。
遊愛郭同許，衰思范與吟。
放歌能共和，會約待重斟。
還我晏齋隠，何嘗枉尺尋。
次韵昌甫·其一
作者：韓淲
朝代：宋

雲白天青懷玉山，森如束筍杳難攀。
章泉章丘不百里，是二士者居其間。
次韵昌甫·其一
作者：韓淲
朝代：宋

香來桂樹叢生處，招隠其如懷玉東。
白髮滿頭唯我獨，清詩脫手幾人同。
影摇明凈雲間月，聲滴幽微雨後風。
秋以此花相勞苦，世塗誰拙又誰工。
次韵昌甫·其一〇
作者：韓淲
朝代：宋

老覺浮生空地隔，時來猶幸得書題。
夢思百里身長遯，語別經年意轉凄。
槐葉易風驚熱惱，蓮根少水厭塗泥。
何當整履蒼苔滑，嘯竹高涼手重携。
次韵昌甫·其一一
作者：韓淲
朝代：宋

歎息彌襟强拄撐，人間閒處且閒行。
風光漫與酬詩債，歲月何堪說宦情。
近脫市朝誰信我，久居荒野孰如兄。
青青又滿新成竹，相望章泉夜月明。
次韵昌甫·其一三
作者：韓淲
朝代：宋

僅得從容亦素期，意消心愜恨來遲。
相將里舍歡言酒，珍重家庭聽說詩。
落珮倒冠非所籍，毀車殺馬尚何思。
從來鵬鷃夔蚿耳，不怨人之有佚遺。
次韵昌甫·其一二
作者：韓淲
朝代：宋

盡道龐公遺以安，笋林上番又成竿。
幾年手種要誰問，常日身閒只自看。
墨妙席間殊不惡，茶甘林下莫留殘。
荒尋幽討真空舉，今世孤風世所難。
次韵昌甫·其七
作者：韓淲
朝代：宋

交遊零落舊同盟，望望章泉共此情。
病後如斯猶得句，老來應不要知名。
久於朝市閙中住，便合山林靜處行。
今歲雪多梅更好，巡簷宜與細逢迎。
次韵昌甫·其七
作者：韓淲
朝代：宋

秋風過秋雨，眇眇正愁予。
望斷嗟何寄，吟成懶自書。
齒摇誠有數，鬢禿恐無餘。
幾載章泉水，山深只晏如。
次韵昌甫·其三
作者：韓淲
朝代：宋

古道定誰成，莊周與淨名。
勞哉秦外趣，甚矣潁陽清。
並舍披衣去，行橋拄杖聲。
遥知園列樹，新好看初榮。
次韵昌甫·其三
作者：韓淲
朝代：宋

既貧且病是今年，容貌音聲亦變遷。
縱起步趨終倦矣，訥於言語每頹然。
秋涼頗似如人意，月好翻能攪我眠。
試把閑情和佳句，瑞峰何處入章泉。
次韵昌甫·其九
作者：韓淲
朝代：宋

何處逢人可共杯，老來空覺歲時催。
門前塗路無芳草，山裏林園欲放梅。
殘雪未消經小至，繁霜猶凍待春回。
好詩寄自章泉水，起我寒心一寸灰。
次韵昌甫·其二
作者：韓淲
朝代：宋

故人北客今多少，但願上下常相隨。
比時一出得聚首，此日獨居還和詩。
我家父祖不相見，君家兄弟誠所思。
玉溪屈指已三世，霜風落葉吹疎籬。
次韵昌甫·其二
作者：韓淲
朝代：宋

梅可空百榼酒，雪不待一筆詩。
天地與人太好，山林有我亦奇。
次韵昌甫·其二
作者：韓淲
朝代：宋

澗冷浮冰澌，深居坐堆灰。
紛然自積雪，懷哉復懷哉。
兒女强解事，走蹈風雪裏。
那知病骨酸，常日懶起止。
幽憂底窮盡，抖擻時一撥。
鴻飛聲冥冥，本是淡生活。
山深已辟塵，雪中清人心。
飛鳥絕尚可，空花翳陰陰。
寒更數歷然，其如雪夜何。
長言與短調，瑞峰清氣多。
次韵昌甫·其二
作者：韓淲
朝代：宋

相送思前日，同吟憶此時。
情親五字句，意妙一篇詩。
長夏看榴火，薰風入鬢絲。
西湖渺何許，終愧北山移。
次韵昌甫·其二
作者：韓淲
朝代：宋

雲白天青懷玉山，應真留影與僧閒。
安得務農息戰鬭，老身長子從鬢斑。
次韵昌甫·其五
作者：韓淲
朝代：宋

我圃雖荒亦有梅，云何也會待春回。
尋香逐色從頭數，弄蘂攀條著眼催。
老境隙光真野馬，新年律琯已飛灰。
一枝千樹俱能爾，莫負尊前得句來。
次韵昌甫·其五
作者：韓淲
朝代：宋

章泉泉上屋，茅補定牽蘿。
意象時間少，心思古處多。
暑風今夏矣，凉雨奈秋何。
顧我顛毛白，門閒亦養疴。
次韵昌甫·其八
作者：韓淲
朝代：宋

看梅動是隔年期，僧寺逢花正此時。
火撥白灰相對榻，酒傾清醥亦盈巵。
幽幽寒事空如夢，歷歷閒情獨寄詩。
憐我倦遊還薄宦，南枝和雪又紛披。
次韵昌甫·其六
作者：韓淲
朝代：宋

我圃雖荒亦有梅，相隨酬唱謂何哉。
須知流水孤村外，儘有清明風月來。
幽艷肯因人意發，好花元是化工栽。
幾番立盡空行去，猶記西湖挈杖回。
次韵昌甫·其六
作者：韓淲
朝代：宋

老嘆交情少，閒知友道難。
何堪武夷曲，更近子陵灘。
絕口談龍肉，從渠食馬肝。
敢云棲擇木，隨世一枝安。
次韵昌甫·其四
作者：韓淲
朝代：宋

別後忽逢雪，歲寒殊惘然。
自憐疎酒盞，誰識寄詩編。
老矣思離闊，遐哉漫屬聯。
金仙玉田路，來往記今年。
次韵昌甫·其四
作者：韓淲
朝代：宋

秋來風葉已紛披，景到懷人意可知。
時泰果能同道泰，行危何必更身危。
獨憐水後渾休說，相與山間是寄詩。
空眄庭柯又如許，彼陶終是得顔怡。
次韵昌甫九峰庵所寄
作者：韓淲
朝代：宋

庵院誰人車馬來，草生泥路石生苔。
塚邊只有千章木，山外寧無一點埃。
先友到時多感慨，孤兒知後轉悲摧。
讀詩何忍賡酬去，夜月吹涼曲岸隈。
次韵昌甫九峰留詩·其一
作者：韓淲
朝代：宋

遠峙山常峻，幽泉水自泠。
幾回靈井曲，如入九峰屏。
雅以平生舊，空懷萬古靈。
詩成霜露濕，原上草青青。
次韵昌甫九峰留詩·其三
作者：韓淲
朝代：宋

每恨居山淺，扶輿過九峰。
溪清通亂石，路暗失長松。
鬚鬢時時換，身心事事慵。
雨寒樵牧斷，朝暮聽鳴鐘。
次韵昌甫九峰留詩·其二
作者：韓淲
朝代：宋

每恨居山淺，扶輿過九峰。
幾年無恃怙，常此痛音容。
風雨寒垂點，雲煙晚復重。
市廛多汩沒，忽爾脫塵蹤。
次韵昌甫九峰留詩·其四
作者：韓淲
朝代：宋

每恨居山淺，扶輿過九峰。
塵銷草色淡，嵐染木陰濃。
瓢飲真堪羨，盤飧粗得供。
一庵饑渴外，何事入心胸。
次韵昌甫九日
作者：韓淲
朝代：宋

薄寒中人秋氣清，山能高絕水能平。
獨憐佳節迫吹帽，誰可東籬嗅落英。
盡道詩家有昌甫，每逢勝處說淵明。
鬢毛垂領蕭蕭白，應任雨風陰復晴。
次韵昌甫仲春讀謫仙詩
作者：韓淲
朝代：宋

淵明太事多，汲汲泥詩酒。
子雲良自苦，載醪竟何有。
芭尊太玄八十一，統集飲酒二十首。
我貴知我希，却掃且緘口。
次韵昌甫仲春讀謫仙詩·其一
作者：韓淲
朝代：宋

年年最佳處，韶豔三春光。
顧我憔悴人，豈不能自强。
拂拭整春服，行歌發清商。
山頭山花開，花底還舉觴。
歡來爲之醉，身世忽若忘。
笑指深林中，崇蘭有國香。
次韵昌甫仲春讀謫仙詩·其三
作者：韓淲
朝代：宋

苔竹雨浪浪，章泉水涓涓。
是中春晴時，瑞峰生紫烟。
幽人更真率，語客醉欲眠。
既已外此身，庸知有愚賢。
次韵昌甫仲春讀謫仙詩·其二
作者：韓淲
朝代：宋

花嫩得雨開，花老得雨落。
開落須臾期，人生任相謔。
紅花春融融，白花春漠漠。
春色正可娛，逢花快盃酌。
次韵昌甫併帖斯遠五首·其一
作者：韓淲
朝代：宋

一亭寒美老彌明，閒裏經春自喜晴。
拄杖披衣隨處歇，有時應覺意和平。
次韵昌甫併帖斯遠五首·其三
作者：韓淲
朝代：宋

經年歸住水南山，滿眼高林猿鳥攀。
盡日無人開竹牖，有時呼僕掃松關。
次韵昌甫併帖斯遠五首·其二
作者：韓淲
朝代：宋

求田問舍可成家，擁鼻東山又有涯。
今古經營幾人物，輞川圖畫玉川茶。
次韵昌甫併帖斯遠五首·其五
作者：韓淲
朝代：宋

煖翠浮嵐不可摹，畫師徒自費區區。
吟邊若解收拾得，始信丹青一筆無。
次韵昌甫併帖斯遠五首·其四
作者：韓淲
朝代：宋

遯於荒野乃閒人，膠擾其誰不染塵。
乘興相過事幽討，從來高會祗荀陳。
次韵昌甫分遺烏石茶
作者：韓淲
朝代：宋

茶經空爛讀，讀罷出溪頭。
竹杖雖流憇，藜牀復倦投。
尋思煎以喫，展轉卧而遊。
烏石瓶能好，甌犧底用憂。
次韵昌甫別後所寄
作者：韓淲
朝代：宋

多病登臺畏獨醒，荒園蘂菊尚青青。
山中我友還新別，門外巾車亦始停。
老去年年無以醉，詩來字字信斯馨。
遥知隠地秋風急，坐對松寒數鶴翎。
次韵昌甫別後所寄
作者：韓淲
朝代：宋

居山更入山，百事不相關。
只有猿狙外，更無鷄犬間。
淵泉得沿濯，巖岫要躋攀。
最是高人語，時容見一斑。
次韵昌甫同酌宋知軍家釀
作者：韓淲
朝代：宋

雅俗豈殊調，城郭山林分。
知君心事寬，一笑鷄鶴羣。
邂逅多□客，酒亦爲之醺。
庾信哀江南，李白日暮雲。
白頭幾青眼，吾人尚可云。
夜闌擁鼻吟，天香桂紛紛。
次韵昌甫寒食
作者：韓淲
朝代：宋

南北已分壠，後來那得知。
侵尋空歲月，流落漫歌詩。
宿草露殊濕，白楊風更悲。
江村暗寒食，老大故園思。
次韵昌甫寒食·其一
作者：韓淲
朝代：宋

歲歲春深上冢時，擔頭挑酒紙錢垂。
橫鋪嫩草松間出，亂點繁花水面吹。
扶幼不知今潦倒，悼亡應嘆昔追隨。
夕陽雨後歸來路，杜宇聲頻落燕泥。
次韵昌甫寒食·其三
作者：韓淲
朝代：宋

寒食同爲異鄉客，欲尋杯酒話花時。
豈無它可傾三盞，那有閒能把一枝。
衮衮市朝徒勢隔，荒荒湖海付心知。
牡丹天氣金箋在，華髮居頭且送詩。
次韵昌甫寒食·其二
作者：韓淲
朝代：宋

三年寒食在天涯，老覺心情不爲花。
細雨隨風初語燕，亂雲藏日欲歸鴉。
無才聖世空狂望，有命王城莫苦嗟。
南北兩山青草徧，故園疑並野人家。
次韵昌甫所寄·其一
作者：韓淲
朝代：宋

別後連綿好句來，朗哦深視百千迴。
窮通身外庸何恨，生死人間信可哀。
公既愛閒常隠几，我方瘡楚未持杯。
澗梅點點從教白，春到章泉花自催。
次韵昌甫所寄·其一
作者：韓淲
朝代：宋

南豅山裏寄梅詩，誰信寒花野外遲。
幽處折來我無愛，春風已是隔年期。
次韵昌甫所寄·其三
作者：韓淲
朝代：宋

催景陰陽長短宵，天回星紀又玄枵。
霜寒草野真無惡，雨濕禾場正不聊。
薄晚固宜山色遠，經冬猶未水痕銷。
私家一飽官何恤，寂寂閒中歲月飄。
次韵昌甫所寄·其三
作者：韓淲
朝代：宋

奴人滿把和詩到，城市林園未放時。
分餉治中君得句，載酬泉上我非詩。
次韵昌甫所寄·其二
作者：韓淲
朝代：宋

經行宛轉動吟腸，想見箯輿自擷芳。
芳亦於斯知句好，人應藉彼發花香。
次韵昌甫所寄·其二
作者：韓淲
朝代：宋

飛舞醯鷄只甕天，何知老壯與窮堅。
于今之世宜咸若，從古之賢定復然。
荷盡菊殘非一日，草深地僻幾多年。
吟窗明暗霜須雪，苟亦無言豈舍旃。
次韵昌甫所寄因答施仲益且寄斯遠·其一
作者：韓淲
朝代：宋

平生所交友，豈曰不數人。
但恐莫我知，可疎不可親。
人如李仲元，人如鄭子真。
相望無百里，猶得奉清塵。
次韵昌甫所寄因答施仲益且寄斯遠·其三
作者：韓淲
朝代：宋

嘗看晉宋語，無忌酷似舅。
焉如施與徐，共學乃師友。
固應在同聲，亦何苦遺臭。
我獨乏雅正，蓬心亂苗莠。
次韵昌甫所寄因答施仲益且寄斯遠·其二
作者：韓淲
朝代：宋

三子者之撰，孰辨主與賓。
富貴非所惡，古道多賤貧。
要是一世士，必有千載人。
淵乎章泉水，高會聚荀陳。
次韵昌甫所賦癩可瘦權且言去歲到白鹿洞·其一
作者：韓淲
朝代：宋

踏雪尋僧已是詩，更將書冊試同披。
名高直隠江西社，五字非君熟和斯。
次韵昌甫所賦癩可瘦權且言去歲到白鹿洞·其二
作者：韓淲
朝代：宋

當年權可氣橫秋，此日匡山亦雪不。
莫恨禪牀人寂寂，可論書院鹿呦呦。
次韵昌甫所題唐宋諸賢畫像石刻·其一
作者：韓淲
朝代：宋

法雲寶月自空山，相業都歸雙鬢斑。
便得人傳圖畫好，百年何有斷碑間。
次韵昌甫所題唐宋諸賢畫像石刻·其三
作者：韓淲
朝代：宋

不見高人王輞川，興來獨往句能傳。
短衣袖手看雲起，賀監何須水底眠。
次韵昌甫所題唐宋諸賢畫像石刻·其二
作者：韓淲
朝代：宋

誰云詩好不言寒，隠隠長身擁鼻端。
塵世出門真有閡，强歌聲裏且求安。
次韵昌甫所題唐宋諸賢畫像石刻·其五
作者：韓淲
朝代：宋

放翁所刻章泉賦，雅道誰能見一斑。
却怪我來居澗谷，摩挲墨妙得詩閒。
次韵昌甫所題唐宋諸賢畫像石刻·其四
作者：韓淲
朝代：宋

唐人楷法今人少，筆數當年虞與歐。
想見臨池池水黑，恨無身世與同遊。
次韵昌甫斯遠落花行
作者：韓淲
朝代：宋

風力作狂無所止，花片摇空當未已。
諦視深尋孰與比，梅葉梨梢孕青子。
春紅正復可憐爾，三分前塵一分水。
相將柔桑著筐篚，寒食北邙泣新鬼。
繁陰匝地人醉起，哀江南兮臨結綺。
底用留情來賦此，夏衣飄飄欲輕體。
次韵昌甫歸後所寄
作者：韓淲
朝代：宋

祇怪深居簡，徒希逸駕攀。
風清玉田路，雲白瑞峰山。
心事吟章外，情文作帖間。
相望初若遠，一出本非艱。
次韵昌甫聞予過仲益見寄
作者：韓淲
朝代：宋

離羣常恨不能佳，桂到秋深處處花。
幽討既尋泉水矣，傍搜豈忘月軒耶。
翁留觴酌時煨栗，友爲爐熏更作茶。
不是襟期安得此，世間餘事我何加。
次韵昌甫見寄
作者：韓淲
朝代：宋

相逢雖數數，共話祇匆匆。
不覺中秋過，還當九日中。
登臺嗟往事，覓句憶高風。
人物方彫謝，吾儕孰與同。
次韵昌甫見寄
作者：韓淲
朝代：宋

薄宦歸來盍罷休，閒心終是愛吾州。
高名又喜爲澄觀，素隠何妨得卧遊。
四海九州彫落盡，東鄰西舍往來不。
秋風山裏相尋處，莫問人間有比周。
次韵昌甫見詒
作者：韓淲
朝代：宋

屏跡丘園矣，秋來事亦忙。
開林朝斧鈍，鑽紙夜燈煌。
一潦屋殊損，屢空饑易忘。
俄而對時菊，種種髮能長。
次韵昌甫論菊之結盤者無真意·其一
作者：韓淲
朝代：宋

叢生閑得把檀欒，豈待修治結束看。
笑倒街頭誇賣者，陶家真意已摧殘。
次韵昌甫論菊之結盤者無真意·其二
作者：韓淲
朝代：宋

秋來何物伴吾真，藥菊甘香最可珍。
見說繚潭人不老，肯隨雜色鬭時新。
次韵昌甫送周正子入太學
作者：韓淲
朝代：宋

西風邂逅清揚婉，三歎章泉滿紙詩。
取友此時宜自信，决科他日未爲遲。
賢關禮樂當深考，世路風波不用知。
我亦飄零玉溪住，鄉評相與見於斯。
次韵昌甫達夫斯遠子功·其一
作者：韓淲
朝代：宋

日月推遷事轉新，百年同盡草棲塵。
紛紛遮莫相欺得，一首閒詩且送春。
次韵昌甫達夫斯遠子功·其三
作者：韓淲
朝代：宋

南池風物儘可翫，常記春時踏雨行。
一自花飛柳葉暗，不知貼貼蓮荷生。
次韵昌甫達夫斯遠子功·其二
作者：韓淲
朝代：宋

青山好處杜鵑知，芳草離離正綠滋。
我已顛狂無藉在，又隨名勝學題詩。
次韵昌甫鎸歙硯
作者：韓淲
朝代：宋

圓澤三生石，陳登百尺樓。
硯因銘共永，詩與字俱鎪。
此老非徒耳，閒人更點頭。
魏銅那敢擬，朱錫盍爲侔。
次韵晁仲二同倉使遊靈巖
作者：韓淲
朝代：宋

使華春入梵王宮，仿彿工顰在眼中。
邂逅五湖應自適，縱橫七國漫爭雄。
一時賓從歡無極，千古興亡恨莫窮。
空鎖靈巖舊蹤跡，畫船贏得滿篙風。
次韵晁元默和李季章參政長句因寄呈李參·其一
作者：韓淲
朝代：宋

雅懷何地不爲春，弭節臨川亦載欣。
萬事悠悠俱昨夢，一身落落掩前聞。
山焚玉石何難辨，水雜淄澠未易分。
喜見故家新築就，試看靈谷賦煙雲。
次韵晁元默和李季章參政長句因寄呈李參·其二
作者：韓淲
朝代：宋

髣髴風流轉小車，洛中情味尚誰家。
江湖水滿無飛鴈，城郭春深有亂鴉。
且自山間更林下，從渠地角是天涯。
不因勝事那能此，一色紅紅白白花。
次韵景瑜
作者：韓淲
朝代：宋

盡道今年煖，冬來十月中。
更無霜共雪，時有雨隨風。
薄宦其如拙，浮生乃奈窮。
衰顔負清鏡，猶借酒能紅。
次韵景瑜·其一
作者：韓淲
朝代：宋

已是山中人，只問山中友。
水仙官梅花，霜濃盛開否。
靈山閣之前，溪山堂之後。
竹裏春山亭，冬深幾詩酒。
次韵景瑜·其一
作者：韓淲
朝代：宋

春山歲晚成良集，不但盃中酒聖賢。
一局棋聲轉歌扇，醉和歸夢入梅邊。
次韵景瑜·其一
作者：韓淲
朝代：宋

梅花既黄而白，梅萼仍綠且紅。
與其凌霜駕雪，爭如避日藏風。
次韵景瑜·其三
作者：韓淲
朝代：宋

幽深挈杖信偏宜，更酌新詞翡翠巵。
带郭路隨寒水斷，雪松雲竹見藩籬。
次韵景瑜·其二
作者：韓淲
朝代：宋

兀坐本緣習懶，苦吟終是乾忙。
老去宜拋筆硯，興闌徒近杯觴。
次韵景瑜·其二
作者：韓淲
朝代：宋

從昔秋風起，騷人感興同。
霞收滕閣外，雲落楚臺中。
寂寂無言說，紛紛有事功。
漂流水南住，相望屋西東。
次韵景瑜·其二
作者：韓淲
朝代：宋

放身滄海畏人知，除却梅花未欠詩。
醉固渾涵醒更爽，我生何特不兒嬉。
次韵景瑜雨中絕句·其一
作者：韓淲
朝代：宋

人家蠶麥祈晴日，城郭山川斷渡時。
隠几正看千佛偈，敲門誰送兩篇詩。
次韵景瑜雨中絕句·其二
作者：韓淲
朝代：宋

門居地僻無來轍，新綠新荷新笋時。
珍重情懷尚能賦，爲搜言句和成詩。
次韵林德久所賦東坡海外三適圖·其一
作者：韓淲
朝代：宋

玉堂學士何清真，惠州儋州猶若人。
豈是故作排遣計，却疑畫師筆有神。
次韵林德久所賦東坡海外三適圖·其二
作者：韓淲
朝代：宋

胸羅星斗明是非，旁人誰知杜德機。
濯足理髮兩眼睡，千載寂寥吾與歸。
次韵林教授
作者：韓淲
朝代：宋

終朝雨清潤，坐嘯青林中。
戍樓千鼓傳，殷殷聞鼕鼕。
敢爲城市遠，猶喜聲迹通。
詩成賦幽憤，志豈終困窮。
興言古達者，鹿門有龐翁。
此話世莫知，因公悅心胸。
次韵林教授見別
作者：韓淲
朝代：宋

老我成漫仕，世事馬牛風。
投身逐毫末，益愧多田翁。
乘春欲東遊，肯問行李窮。
溪干富桃李，花光眩晴空。
停橈一舉首，壯氣猶如虹。
靈山正崔嵬，半在返照中。
行藏豈人定，忠誠本天通。
但顧行未實，奚論報必豐。
君詩多雋永，三年幾相從。
山亭酌別酒，舟車復西東。
餘情尚酬句，歲月雙鬢蓬。
黄髮愛玉體，書來置郵筒。
次韵校官
作者：韓淲
朝代：宋

要底勞生醉即休，從他勢利有包羞。
秋高野外空環堵，月滿城時定倚樓。
平揖山光明絕巘，凈摇谿影轉滄洲。
可憐兒輩知陶寫，絲竹何如且茗甌。
次韵次公
作者：韓淲
朝代：宋

梅花臘後與春前，爆竹聲中更恍然。
來往南山驚漸老，唱酬東郭信能賢。
風流往事高情外，雅淡新知醉眼邊。
盡日論文君慷慨，因時寫物我纏緜。
次韵次公·其一
作者：韓淲
朝代：宋

漲雲吹雨轉輕雷，香草沿階芍藥開。
正好青春乃奔走，只宜白日且徘徊。
離懷未說人千里，撫事渾如水一杯。
酒到多時詩定少，渭城絕唱復誰哉。
次韵次公·其二
作者：韓淲
朝代：宋

山人常抱白雲眠，夢想雲林竹樹邊。
恨不一杯同卜夜，情知七字獨吟天。
由來里社無非舊，細數交遊有是賢。
茗事肯隨人共煮，樵漁真足豁憂煎。
次韵民瞻
作者：韓淲
朝代：宋

獨酌梅花醉似泥，市塵何敢近園扉。
孤香藉雨知幽眇，冷艷排風與世違。
燈火麗譙新氣象，琴尊高隠久光輝。
隔江相望空華髮，燕子將來鴈欲歸。
次韵潘德久
作者：韓淲
朝代：宋

晚風湖面看漁鈎，盡日相歡得勝遊。
題罷新詩倚蘭棹，一天斜照總宜樓。
次韵潘德久舍人七月廿一夜喜雨五絕·其一
作者：韓淲
朝代：宋

錢湖苦熱人不眠，下塘水澀流涓涓。
雲奔雨驟忽到曉，便有小舟來閘邊。
次韵潘德久舍人七月廿一夜喜雨五絕·其三
作者：韓淲
朝代：宋

客中倚樓秋思覺，人靜石罅促織鳴。
未知我詩能吟否，三更起坐牀不平。
次韵潘德久舍人七月廿一夜喜雨五絕·其二
作者：韓淲
朝代：宋

雨雲低水夜微明，隠隠臨平山上青。
荷花菱葉不自已，摇動濕風時亂螢。
次韵潘德久舍人七月廿一夜喜雨五絕·其五
作者：韓淲
朝代：宋

轉庵老子又多能，意氣少年誇五陵。
自到玉皇香案側，退朝猶不廢吟燈。
次韵潘德久舍人七月廿一夜喜雨五絕·其四
作者：韓淲
朝代：宋

補陀凈聖有許事，用作霖雨談笑中。
天竺山高湖水滿，去來何地不圓通。
次韵潘德久見寄
作者：韓淲
朝代：宋

歎息騷人不我違，常同醉酒把花枝。
如今但得流傳賦，已久都無唱和詩。
甌粵州閭臨去日，永嘉鄉井入朝時。
相思屈指秋鴻近，空使揮絃目送知。
次韵潘文
作者：韓淲
朝代：宋

小試登山屐，因閒見野僧。
談禪還靜憩，望遠得虛憑。
分韵吟心適，歸來醉夢騰。
酒醒深夜起，推枕只寒燈。
次韵潘舍人畫軸·其一
作者：韓淲
朝代：宋

風霜歸老榦，歲月長枝柯。
矗矗荒村外，人人占落坡。
次韵潘舍人畫軸·其三
作者：韓淲
朝代：宋

突兀是茅屋，摇兀是土橋。
看山看水去，忘饑付木瓢。
次韵潘舍人畫軸·其二
作者：韓淲
朝代：宋

尋詩小醉時，不許老農知。
葉葉泛輕舠，試渡野水陂。
次韵潘舍人畫軸·其四
作者：韓淲
朝代：宋

荒虛成莽蕩，幽遠似模糊。
便做山中客，能題一字無。
次韵犁春
作者：韓淲
朝代：宋

世間何處不埃塵，百巧爭如付一真。
固蒂深根元屬我，隨波逐浪也由人。
狂風驟雨時常有，野草閑花日逐新。
安得雪堂老居士，同歌江上一犁春。
次韵王寺簿所和昌甫句·其一
作者：韓淲
朝代：宋

常恨春濃不賦詩，詩成却怪得春遲。
春風漫躡登山屐，興入青春若素期。
次韵王寺簿所和昌甫句·其三
作者：韓淲
朝代：宋

雅志東山事事宜，愛閒幽討過橋時。
世間兒女那能識，一段風流總是詩。
次韵王寺簿所和昌甫句·其二
作者：韓淲
朝代：宋

君侯錦繡作肝腸，句到江梅韵更芳。
自要逢花試陶寫，從教弄影與吹香。
次韵王教授
作者：韓淲
朝代：宋

悠悠城下水，又與日平西。
漫移脚步高，忘却所歷低。
奔忙小聚邑，乃有一大溪。
欄干莫浪拍，事物久難齊。
望舒生絕巘，我醉馬未嘶。
停驂且莫上，狹路多塗泥。
次韵王教授
作者：韓淲
朝代：宋

春殘物物尚堪書，捉筆尋詩獨遶廬。
不特唱酬渾老也，未知交往盡歡歟。
怕將笑口荒忙合，欲待愁眉款曲舒。
忽爾流風萍是絮，宜乎化氣鼠爲鴽。
次韵王教授同寄昌甫器遠無爲臨漳·其一
作者：韓淲
朝代：宋

長哦招隠句，待月坐黄曛。
望望前村雨，行行別渚雲。
敢期千里共，常恨一橋分。
鬢影吹凉處，樓高孰與論。
次韵王教授同寄昌甫器遠無爲臨漳·其三
作者：韓淲
朝代：宋

清時朝蹟後，休道不知津。
城市誰多客，山林自少人。
儘常開老眼，應甚惜閒身。
愛月聞吳詠，無嫌更薦紳。
次韵王教授同寄昌甫器遠無爲臨漳·其二
作者：韓淲
朝代：宋

月到章泉白，冥濛入杳茫。
四邊山影亂，一路水聲長。
促織吟方動，流螢起復藏。
夢思飛羽翼，已墮晏齋傍。
次韵王教授同寄昌甫器遠無爲臨漳·其五
作者：韓淲
朝代：宋

甌閩何處是，絕嶺更危谿。
乘障消蠻虺，望洋蒐水犀。
庾公情不淺，朱老世思齊。
乘月胡牀坐，角巾隨意低。
次韵王教授同寄昌甫器遠無爲臨漳·其四
作者：韓淲
朝代：宋

濡須誰築塢，玉兔王迷離。
兩歲能爲守，五言應報詩。
息峰延月夜，稔稻得秋時。
湖海驚零落，無癡了事兒。
次韵留飲翼日詩來因次韵爲答
作者：韓淲
朝代：宋

熟醉春山許著身，夜何其後轉逡巡。
縱翻舊話拈新話，未歎今人笑古人。
次韵石魯瞻
作者：韓淲
朝代：宋

髣髴徂徠老，因詩只遡風。
胡爲猶爾健，應怪懶能工。
此道今皆棄，高情自不同。
和成千里夢，題寄欲歸鴻。
次韵管尉見贈
作者：韓淲
朝代：宋

相逢一笑浙江濱，朝市誰云喜脫身。
指點鄉關有滋味，詩來尤足洗緇塵。
次韵紅梅
作者：韓淲
朝代：宋

暗香疎影入深杯，人怪新粧不是梅。
祇恐冰清驚俗眼，故移酒暈入花腮。
蘭生林處元同臭，杏滿園時肯亂陪。
遲日艷陽天氣裏，有歡贏得倒金罍。
次韵紹之
作者：韓淲
朝代：宋

風送潮回沙地乾，船頭山色自相看。
鳳城回首三年夢，一笑新秋轉薄寒。
次韵繆教授·其一
作者：韓淲
朝代：宋

山花忍作壽陽粧，且著臙脂入艷陽。
細雨春風誰會得，溪橋空自落幽香。
次韵繆教授·其二
作者：韓淲
朝代：宋

若無交友可忘年，餽歲何由得酒泉。
不是騷人太多事，定無家釀與吟篇。
次韵耿運幹
作者：韓淲
朝代：宋

如君便合上鵷行，却愛湖邊梅蘂香。
盡把珠璣爲妙手，誰疑鐵石作剛腸。
文園病減初何苦，金谷春歸有底忙。
我亦被花惱不徹，又因鼎臠得珍嘗。
次韵耿運幹
作者：韓淲
朝代：宋

青鞋黄帽非左計，消得水涯與山顛。
吟邊憂世聽者哂，只宜尋醉陶陶然。
貴人責重閒人輕，春風日高放脚眠。
带湖拂波綠楊柳，吾儕靜勝可忘年。
次韵胡教授
作者：韓淲
朝代：宋

猶記到階除，虛懷不自居。
從容姑借酒，厭飫愜於書。
物物徒娛客，人人足勝予。
年來數相過，此道定誰如。
次韵胡教授送行詩
作者：韓淲
朝代：宋

小作高溪泛，灘光又滿眸。
新春纔兩日，殘歲忽扁舟。
契闊思良覿，吟哦合共遊。
掀蓬聞送句，一片雨初收。
次韵董景先·其一
作者：韓淲
朝代：宋

冰玉胸懷隔幾塵，下帷猶復擅詩聲。
人間是處堪娛意，南北兩山湖水清。
次韵董景先·其三
作者：韓淲
朝代：宋

心情雖在語皆非，强寫春風不似詩。
一雨小樓煙淡淡，滿山斜日樹離離。
次韵董景先·其二
作者：韓淲
朝代：宋

漠漠春從沙際歸，野梅官柳杜陵知。
風和弄影生香處，常記幽閒小醉時。
次韵蓋友
作者：韓淲
朝代：宋

林外山平遠，衰顔落筆難。
風聲催日晚，雲物轉霜寒。
京邑九衢盛，江湖千里寬。
交遊盡詩社，名譽得蘇端。
次韵蔣縣尉
作者：韓淲
朝代：宋

霜風歲暮正深幽，喜見才華譽甚休。
古者重交多管鮑，今之能賦少應劉。
枯榮到底俱塵網，起滅由來付海漚。
撥盡寒爐既相覓，恨無肥馬共輕裘。
次韵見詒
作者：韓淲
朝代：宋

倦作京華夢，秋霖失旱乾。
故人相見後，不覺話悲酸。
酒琖還更酌，詩盟復肇端。
如翁真老大，莫數鄭都官。
次韵貴池兄見寄
作者：韓淲
朝代：宋

違離伯氏五年矣，又得春風一紙書。
老去光陰非舊比，閒中滋味是真如。
鳴琴且喜身無恙，著句遥知興有餘。
夢遶齊山堤上路，萬花飛樹綠扶疎。
次韵趙十
作者：韓淲
朝代：宋

風誼益零落，烏能論前修。
百年之江南，聲利日夜流。
履道兄弟賢，幾時已交遊。
東里大父行，宿昔契分投。
偉乎竹隠高，俗但言句求。
可不拜其廬，何以記綢繆。
我衰尚三歎，微吟如殷憂。
傳聞擔簦趨，梅黄雨初收。
一襟清微風，步步紫翠浮。
輿籃試息肩，茅店板橋頭。
村酒勿浪醉，回驂當熟籌。
所觀書研真，所奉窗几幽。
豈比城府間，語嘿勞應酬。
肥遯理事長，故家文獻優。
林密山更深，尋壑好經丘。
履道果再來，胥會誠良謀。
次韵趙將
作者：韓淲
朝代：宋

箯輿來澗谷，話久不知還。
自是無人到，誰能有我閒。
綠陰晴樹外，清馥野花間。
客去鷄鳴午，呼兒又掩關。
次韵趙景伯南巖
作者：韓淲
朝代：宋

披藿南巖寺，無僧林蕩虛。
崖懸徒可望，泉滴又何居。
時世悠悠轉，心情落落疎。
山行有吟嘯，佳處莫躊躇。
次韵趙永興梅花蠟梅水仙·其一
作者：韓淲
朝代：宋

南枝北枝香最清，詩邊酒邊如許情。
不應領略無妙語，喚取里中諸父兄。
次韵趙永興梅花蠟梅水仙·其三
作者：韓淲
朝代：宋

肯同桃李强爭妍，山礬江梅可忘年。
霜雪時候金玉質，持花合爲西湖仙。
次韵趙永興梅花蠟梅水仙·其二
作者：韓淲
朝代：宋

絳紗中單發幽芳，不肯祗作脂粉粧。
取蠟爲花付禪老，護寒却有麝臍香。
次韵趙清江
作者：韓淲
朝代：宋

煙禁憑誰會，杯寒只自斟。
幾多原上恨，猶記少年心。
領畧因初見，經行或重臨。
攀花問楊柳，絲竹也清音。
次韵趙理丞
作者：韓淲
朝代：宋

相去如霄壤，寒吟只短歌。
春前知歲早，臘裏見時和。
待把閒情賦，空將老眼摩。
年年願强健，江海有披蓑。
次韵趙監倉
作者：韓淲
朝代：宋

是中能娛人，豈爲杯酒留。
不知我何求，當復醉扶頭。
翩翩佳公子，臨風仲宣樓。
月滿乃如此，對君可言愁。
次韵趙路分
作者：韓淲
朝代：宋

落盡籬前一樹梅，海棠禁冷未全開。
待晴自歷郊原去，苦雨誰從澗壑來。
近喜交遊能好句，即須解后與深盃。
佳人望斷碧雲合，九十日春餘幾哉。
次韵趙路分寄昌甫
作者：韓淲
朝代：宋

金仙寺下章泉水，幽討荒尋夢亦清。
半世奉祠非祿隠，窮年稽古只書生。
深居肯以它人重，嬾出應於外物輕。
好是二徐來問學，更欣同姓得詩聲。
次韵蹈中見寄
作者：韓淲
朝代：宋

山中石澗正冰冷，愁絕江梅滿樹花。
王節隨晴尚能句，幽懷無復怨年華。
次韵載叔
作者：韓淲
朝代：宋

南風吹歸船，便欲老林下。
塵埃坐吳會，衮衮失晝夜。
因行山寺高，忽見此粲者。
長夏得襟期，樓居靜如畫。
他年共回首，一段好佳話。
誰知予懷深，萬事口不掛。
次韵邱簿對碧軒
作者：韓淲
朝代：宋

淡烟晴景鳥關關，香凈茶甘宴坐間。
竹碧便宜終日對，僧清輸與一生閑。
此時薄宦經行地，萬里思鄉夢處山。
心寄飛鴻在雲眇，數聲零落下滄灣。
次韵郭中
作者：韓淲
朝代：宋

常恐塵埃滿面顔，水邊門戶喜常關。
蒼筤亭上南屏下，天遣幽人入座前。
次韵鄭御带苦熱
作者：韓淲
朝代：宋

家山玉谿頭，薰風水流烟。
小亭午夢餘，清耳晚樹蟬。
本擬老林下，蕭散無窮年。
豈知一左計，薄宦能幾錢。
塵埃京轂底，僦舍萬井連。
值此長夏熱，愈覺歸爲賢。
故人忽念我，樂共湖山緣。
昨夜復大雨，乘凉吟欲顛。
次韵鄭盱眙郊居·其一
作者：韓淲
朝代：宋

年來有味是琴書，喜見新園更結廬。
萬事從教無造物，一身終是在寰區。
賢愚衮衮多前古，富貴紛紛滿後車。
倒著接䍦扶杖去，從公秋水看清渠。
次韵鄭盱眙郊居·其二
作者：韓淲
朝代：宋

一邱一壑本同然，老去心情嬾問禪。
野外江山天轉大，秋深風露月還圓。
栽花種柳無餘日，問舍求田有盡年。
只恐功名相逼逐，未容著意到閒邊。
次韵醮筵所書
作者：韓淲
朝代：宋

造物於人大有功，昭昭在上是玄穹。
洞章定奏長生籙，勿藥誠從一念通。
次韵銛師壁間句四首·其一
作者：韓淲
朝代：宋

老僧有句逼陰何，一字流傳興已多。
秋日湖山載尊酒，試邀我輩與相過。
次韵銛師壁間句四首·其三
作者：韓淲
朝代：宋

繫船湖畔作山行，物是人非幾變更。
川畔何須問圓澤，世間禪指即三生。
次韵銛師壁間句四首·其二
作者：韓淲
朝代：宋

簷外扶疎秋竹竿，冷清清地碧團團。
四人話到離騷地，却怪從前有箇般。
次韵銛師壁間句四首·其四
作者：韓淲
朝代：宋

禪家法眼本高寒，不用機緣出世間。
一首清詩一盂飯，靜看南北兩雲山。
次韵鞏仲至
作者：韓淲
朝代：宋

青青客舍付離騷，歲月崢嶸又一朝。
不奈驅馳墮烟海，少遲盤礴對風潮。
彈冠自笑平生拙，落筆誰容萬景驕。
秋入壯懷探禹穴，吳天回首越山遥。
次韵鞏仲至登樓見懷
作者：韓淲
朝代：宋

東望悠悠我所思，老當益壯尚知期。
極知後會相思日，應話前因欲別時。
往事是誰人去住，浮榮徒自位高卑。
仲宣樓上春風裏，只好疎簾看弈棋。
次韵鞏帑轄
作者：韓淲
朝代：宋

省事遥知多杜門，擁爐尋睡定溫溫。
年來尚喜常同賦，日近還當不復言。
畧去便回須管學，可行時止是丘園。
雪寒江淺潮頭小，舟到泉溪春已暄。
次韵黄崇道
作者：韓淲
朝代：宋

長夏得閒趣，無過里社中。
往來三逕日，舒寫一襟風。
幸與陶潛醉，從渠阮籍窮。
人家鶑燕裏，猶記淡烟籠。
次韻陳膚仲又過鉛山見寄兼懷真卿丈
作者：韓淲
朝代：宋

海內師門復幾人，書來善誘意循循。
休論用舍與斯世，試較仙凡隔彼塵。
是道淵淵書自若，相傳本本話常新。
三山想像陳黄學，五馬歸來各素貧。
欲過履道庵不果因以詩送餠餌
作者：韓淲
朝代：宋

乘晴欲過雨巖去，草木空疎霜後寒。
老苦瘡瘍行又止，閒將餠餌問平安。
夜爐挾冊應三復，曉徑舂禾可一餐。
蕙帳藜牀同夢寐，試回頭作去年看。
歛膝
作者：韓淲
朝代：宋

歛膝貪窗日，抽身避隙風。
深藏破屋底，困處小樓中。
舊雪積猶在，新霜凍未空。
壺漿無剩綠，爐炭尚微紅。
正旦次韵敖器之所寄
作者：韓淲
朝代：宋

笑倒興公賦遂初，便尋前話豈無餘。
春秋列國乘軒鶴，耆舊襄陽縮項魚。
臘日未除曾舉酒，春正還始尚堪書。
嶺頭梅萼歸來晚，湖海誰人更得如。
正月二十七日
作者：韓淲
朝代：宋

去年除夜吹山雨，濕盡梅花冷打門。
朝市如今小樓屋，只揩睡眼望前村。
正月二十七日
作者：韓淲
朝代：宋

晨興啟蓬門，綠樹有啼鶑。
山風遠遠來，墟煙低低橫。
水寫蔽芾影，岸束湍瀨聲。
春事曾幾何，孤花尚含情。
正月二十八日二首·其一
作者：韓淲
朝代：宋

春寒不敢出籬門，且撥深爐煖酒樽。
見說梅花風打盡，冷清清地月黄昏。
正月二十八日二首·其二
作者：韓淲
朝代：宋

隨地挑成薺菜羹，只和淡水入瓶罌。
春風不負閑人腹，贏得勾勾飽後行。
正月五日讀東坡和斜川詩於霞山
作者：韓淲
朝代：宋

有酒勿憚飲，觸事醉則休。
風物既閑美，何爲不來遊。
斜川眇千載，淵明豈常流。
疏年記時日，依湍對魴鷗。
偶然值隣曲，崎嶇想經丘。
吾生亦老矣，懷古誰與儔。
但笑勿悲鳴，百句無一酬。
茲辰過霞山，又可絕口不。
却怪和陶者，儋崖聖同憂。
遥遥二子心，妙處未易求。
正月初三日
作者：韓淲
朝代：宋

新年喜共閒僧語，薄暮明燈下紙簾。
活火慢煎茶漸熟，呼童時把炭來添。
正月初三日丁使君送三絕句梅詩·其一
作者：韓淲
朝代：宋

浮香亭下幾株梅，曾是宗英太守栽。
賓主兩魁黄閣老，發揮全待後賢來。
正月初三日丁使君送三絕句梅詩·其三
作者：韓淲
朝代：宋

軒前淡泊總生春，絕豔吹香更著人。
因古諷今宣德化，要令觀聽俗還新。
正月初三日丁使君送三絕句梅詩·其二
作者：韓淲
朝代：宋

敝廬幽澗自橫斜，千騎行春見此花。
留與他年作佳話，公應猶記野人家。
正月初六日
作者：韓淲
朝代：宋

開年逐夜聞山雨，陣陣聲催一樣春。
孤枕自聽元不惡，虛簷誰謂便能新。
門前有客尤全美，園裏無梅益固珍。
水活正添幽澗淥，草生纖嫩亦初勻。
正月十一日
作者：韓淲
朝代：宋

春前三日雪，今則倏霜晴。
澗谷冰凘滿，溪山風物清。
梅梢已飄灑，蘭穗始敷榮。
宿約多神賽，君來酒重傾。
正月十七日
作者：韓淲
朝代：宋

春風吹我到雲林，不爲梅花著意深。
歲晚老身無著處，暗香隨日動嵐陰。
正月十三日
作者：韓淲
朝代：宋

南山春雪未全消，路並浮梁步石橋。
深綠漸歸高柳葉，淺紅初上小梅梢。
峭寒寺院鐘聲起，昏暮人家燭影摇。
一夜東風吹酒醒，夢回花月是元宵。
正月十八日雲林用舊韵
作者：韓淲
朝代：宋

竹枝梅蘂映松林，不是年年著意深。
君有清尊可無醉，春晴贏得看花陰。
正月十日雪
作者：韓淲
朝代：宋

雪花飛我讀書林，松葉梅梢自賞音。
莫問侵尋春事近，肯教容易歲寒駸。
擁裘鶴帳眠方熟，抱膝雞窗興愈深。
更啟柴門喚鄰曲，伴題冰柱共清斟。
正月廿七日和林祕書賀雪日所賦
作者：韓淲
朝代：宋

麤官居隘巷，聽雪補蒲團。
坐久吻悲鳴，俄而想天關。
其誰劍佩履，正爾於清班。
飄飄蓬萊仙，地位尤高寒。
表瑞祈豐登，蓋爲稼穡艱。
步趨夔龍後，心寄陶柳間。
塵凡如我儂，尚許窺一斑。
人和則氣和，穹昊初匪慳。
步澗壑上山隠
作者：韓淲
朝代：宋

秋山響松竹，漠漠起雲陰。
褰裳過石瀨，望崖荒草深。
誰家窗戶開，少寄閒澹心。
茗醑無不可，所畏塵霧侵。
步蟾宮
作者：韓淲
朝代：宋

三年重到嚴灘路。嘆須鬢、衣冠塵土。倚孤篷、閒自濯清風，見一片、飛鴻歸去。人間何用論今古。漫贏得、個般情緒。雨吹來雲、亂處水東流，但只有、青山如故。
武林旅中小樓
作者：韓淲
朝代：宋

西風蕭索雨聲愁，長夜漫漫人倚樓。
莫上竹簾空悵望，綠楊煙暝水中流。
武林買蠟梅栽在園
作者：韓淲
朝代：宋

移得西湖一種來，小園已是十年栽。
輸香淺色霜風晚，合與幽人子細開。
歲晚
作者：韓淲
朝代：宋

歲晚家何在，冰溪懷玉山。
雪梅香汎汎，霜樹色斑斑。
村酒相招喚，田歌自往還。
白頭搔更懶，今識市朝間。
歲晚感興
作者：韓淲
朝代：宋

歲晚天寒山水鄉，團蒲曲几在書房。
竹爐旋撥松花火，石鼎閒拈柏子香。
吟就有時聞夜雪，睡餘乘早負朝陽。
呼兒瓶粟今多少，且典青衫沽酒漿。
歲暮和韵甚思昌甫兄
作者：韓淲
朝代：宋

風雨空山可奈何，門前寒港水增波。
君多親戚定歡宴，我乏從游徒浩歌。
歲晚一身知又老，年來三友僅相過。
章泉超在百里外，應自打乖安樂窩。
歸舟過東流丘簿清足軒
作者：韓淲
朝代：宋

倚船江頭看修竹，誰家有軒號清足。
敲門應喜故人來，一飯從容可無肉。
春風桃李徒紛紛，獨抱勁節惟此君。
自公退食且嘯咏，他日得時能拂雲。
歸鴈亭觀東坡詩
作者：韓淲
朝代：宋

歸鴈亭前坐久之，晴雲吹散碧參差。
江湖秋水已如許，慚愧仇池徙倚時。
比年秩滿言歸以四季木犀瑞香二花贈徐和卿再來調官和卿有作因次韵
作者：韓淲
朝代：宋

年時我亦治行裝，曾寄閒葩兩種香。
一別人猶得相見，再來花更不能忘。
春風披拂依依紫，秋露凄迷冉冉黄。
深巷逍遥昔居此，騷吟先後味何長。
水仙花·其一
作者：韓淲
朝代：宋

清浸數枝香動人，待吟詩句與花新。
洞庭風度湘靈瑟，月冷波寒誰寫真。
水仙花·其二
作者：韓淲
朝代：宋

冬深猶有水仙花，雪打霜催更好葩。
歲歲山間連檻種，數枝亦足傲塵沙。
水村
作者：韓淲
朝代：宋

露荷煙柳外，月上山翠寒。
水際一斷橋，籬落小欄干。
剝啄喚我友，共此懷抱寬。
興盡出城去，兩耳清流灘。
水西寺
作者：韓淲
朝代：宋

水西佳處爲停車，不待丹青寫作圖。
高下是山非甚遠，回還隨路未嫌迂。
留連把盞歡纔洽，迤邐支筇句不無。
天地之間是閒客，也須容我醉歌呼。
水調歌頭
作者：韓淲
朝代：宋

一曲笙歌外，四座笑談清。使君秋霽領客，別乘更宗英。想像親闈稱壽，寫就通家情分，相與慶恩榮。勸動桂花發，香霧撲簾旌。功名事，臺閣路，好同登。只今報政歸詔，輿論正蜚聲。以我文章學術，與國和平安靖，冠劍入明庭。應顧棠陰下，野老鬢星星。
水調歌頭
作者：韓淲
朝代：宋

一枕暑風外，事事且隨緣。隨緣何處琴劍，閒泊此層巔。日繞九天樓殿，煙抹四山林薄，塵土市聲前。老眼醉還醒，猶得到詩邊。橋南院，雙桂隱，有名言。江湖人物，好在收拾付書簾。回首吾廬無恙，寄臥僧窗何事，鴻鵠本高騫。水調賦明月，誰道更超然。
水調歌頭
作者：韓淲
朝代：宋

今古釣臺下，行客系扁舟。扁舟何似，雲山千疊亦東遊。我欲停橈一醉，與寫平生幽憤，橫管更清謳。小上客星閣，短鬢獨搔頭。風乍起，煙未斂，雨初收。一年花事，數聲鶗鴂欲春休。弔古懷賢情味，只有浮名如故，誰復識羊裘。賴得玄英隱，相望此溪流。
水調歌頭
作者：韓淲
朝代：宋

嘉節已吹帽，誰復見南山。南山佳處，臺上雲繞一溪環。猶記使君同醉，化鶴千年何在，今古自應慳。勝事漫陳跡，風物只高寒。都莫問，歸酒畔，集毫端。等閒吟笑而已，賴有孔融尊。偉矣廣平心致，贏得相遭淡泊，感舊唱酬閒。且看小齋菊，抵掌共憑闌。
水調歌頭
作者：韓淲
朝代：宋

新月已如許，我問帶湖梅。人閒題句，贏得浮瀲酒盈杯。落拓豪英滿坐，爛漫風騷連紙，天外鳳凰來。只怕輕孤負，莫待巧安排。空翠滴，寒爽矣，晚佳哉。為君絕倒，折盡千樹玉蓓堆。渺渺章泉好在，寂寂盧泉仙去，今古付尊罍。拍手見花木，放眼記莓苔。
水調歌頭
作者：韓淲
朝代：宋

明月到花影，把酒對香紅。此情飄灑，但覺清景滿簾櫳。人被好花相惱，花亦知人幽韻，佳處本同風。揮手謝塵網，舉袂步蟾宮。秋已半，幽澗側，亂山中。故人過我，終夕乘興可千鍾。賴有曲江才子，坐上平章花月，不管老英雄。心事將何寄，醉語又匆匆。
水調歌頭
作者：韓淲
朝代：宋

玉水靈山地，燕寢亦書功。邦人耆老，誕彌佳節以詞通。爾豈知吾愷悌，我乃因君談笑，祝壽酒杯同。簫鼓少人會，歌舞為誰容。觀坐客，驚野老，筆如風。個般酬唱，詔回應上玉華東。多少家傳經濟，留與孫謀持守，出處信何窮。喚起千年調，分付一車公。
水際·其一
作者：韓淲
朝代：宋

浪連風影浸垂雲，冷氣吹林樹色分。
正是山中春夏接，老身時看白鷗羣。
水際·其三
作者：韓淲
朝代：宋

青林收雨乍鳴蟬，流水聲隨燕語□。
寂寂浮橋尚堆纜，蕪城橫處繫篷船。
水際·其二
作者：韓淲
朝代：宋

榴葉深青花驟紅，疏疏籬上小亭東。
微蟲忽化飛蝴蝶，時鬭朝陽復趁風。
水際·其五
作者：韓淲
朝代：宋

收卷殘書拂案塵，花瓶初浸玉梔新。
呼童問我煎茶椀，飯了人來一具陳。
水際·其四
作者：韓淲
朝代：宋

鷓翼斑紅雜亂飛，雲吹雨脚樹枝低。
開軒未午無風日，淡薄陰中理硯池。
永嘉林氏集雲庵索詩
作者：韓淲
朝代：宋

太半交清曾著句，獨餘師道更銘碑。
海山磅礴知何處，人物聯翩信一時。
以似詩書端可尚，允懷今古不堪悲。
百年所種皆先德，宰木雲庵過者思。
永豐燈市
作者：韓淲
朝代：宋

不分春晴雪乍銷，等閒騎馬看元宵。
人言山縣無燈火，試與籠街過市橋。
江城子
作者：韓淲
朝代：宋

天孫應為織雲裳。試宮妝。問劉郎。湖上波寒，依舊遠山蒼。自是老來心事懶，空落拓，少年場。揮豪閒與細端相。記嚴揚。陋蘇張。興到一杯，微醉亦成章。回首片帆西去也，何日更，共清狂。
江城子
作者：韓淲
朝代：宋

雪消霜入小溪舟。試浮游。上山頭。薄薄寒煙，依舊未全收。問道梅花開也未，吟不盡，一春愁。襟懷如此老還休。懶凝眸。轉深幽。詩罷一眉，新月又如鉤。臘後春前村意遠，回棹穩，水西流。
江尉挽詩
作者：韓淲
朝代：宋

有子承家美，能書已薦賢。
葛塘成別墅，嚴瀨亦同川。
意本功名遠，身猶爵命遷。
臨終言不亂，雲繞寶華天。
江湖集錢塘刊近人詩
作者：韓淲
朝代：宋

才華未若一杯酒，行業尚貪千首詩。
今貴幾何名得志，古貧最底謂知時。
雕殘沈謝陶居首，披剝韋陳杜不卑。
誰把中興後收拾，自應江左久參差。
江祖石太白釣臺
作者：韓淲
朝代：宋

平步飄然上玉堂，也來江祖釣滄浪。
一生不得文章力，猶有虛名萬古光。
江西趙漕送丞相行狀索挽詩·其一
作者：韓淲
朝代：宋

歎息經邦志，恢洪發大魁。
兩宮傳眷賞，諸老競招徠。
雨露銓衡際，風雲史館開。
宗英圖一相，盛事却生哀。
江西趙漕送丞相行狀索挽詩·其三
作者：韓淲
朝代：宋

任道崇儒素，虛謙不近名。
門庭規以睦，塗路畏夫清。
世固推源委，人今孰統盟。
皇明酬卹典，四表亦歡聲。
江西趙漕送丞相行狀索挽詩·其二
作者：韓淲
朝代：宋

全蜀欽隆委，閩山兩帥華。
中權收節制，入告罄忠嘉。
宣輦猶持柄，垂簾竟報麻。
奮身扶日手，國爾信忘家。
池上
作者：韓淲
朝代：宋

池上松龍長子孫，池東佳氣抱天迴。
爭高蟻垤峻不已，强聒蚊雷去復來。
白笈囊空嫌薏苡，碧雲舊路足蒼苔。
清溪無限春桃種，豈是劉郎一手栽。
池上菊爛然
作者：韓淲
朝代：宋

彼美黄金花，爲我遶池游。
十月無清霜，尚作重陽秋。
胡廣潭何爲，陶潛籬何求。
人物偶相值，終古評不休。
興愜景勿違，語到氣自遒。
小摘問頹齡，記取南山幽。
沿檄澗上將回呈元立
作者：韓淲
朝代：宋

一夜西風入南澗，便作秋聲無畔岸。
蕭蕭涼氣夢初回，不奈離愁送遊宦。
人生義命當樂天，倒睨鍾鼎初悠然。
明發分手莫惆悵，他年看我棲林泉。
沿澗觀流
作者：韓淲
朝代：宋

積潦奔湍響澗陰，風回隠隠更沉沉。
如今又識臨流樂，未信濠梁有是心。
泊舟垂虹亭下沽酒舉杯
作者：韓淲
朝代：宋

晴林眇邈曉波平，紅日埋雲只漏明。
少駐一篙微步去，試沽官酒句須成。
泊舟碧瀾堂即白蘋洲也
作者：韓淲
朝代：宋

碧瀾堂下白蘋洲，鳥影翩翩魚陣遊。
想見太湖湖更好，西風吹浪一天秋。
洞仙歌
作者：韓淲
朝代：宋

溪山好處，贏得題新曲。待足人生甚時足。問臨流情味，倚遍斜暉，應似畫、小景生綃一幅。漁舟聲欸乃，巖上雲飛，杳杳歸鴉去鴻逐。任當年伊呂，談笑興王，爭敵恁、閒眠野宿。待雪天、月夜我還來，醉瀟灑清幽，那些兒屋。
浙江亭
作者：韓淲
朝代：宋

海風吹潮聲，過我欄檻外。
不知地勢險，但覺天宇大。
何時一壺酒，挂席上嚴瀨。
班班雲壽陰，越山遠如带。
浙運寄聲子任子恕
作者：韓淲
朝代：宋

浙水文場好，成才屬少年。
龍遊看過鎖，漁浦發潮船。
才地當强仕，朝廷正選賢。
會逢余與趙，爲報各揚鞭。
浣溪沙
作者：韓淲
朝代：宋

一抹青山拍岸溪。麥雲將過筍初齊。不知何處水流西。小閣路頭吾欲醉，短蓬船尾客同攜。酒邊華髮更題詩。
浣溪沙
作者：韓淲
朝代：宋

一曲西風醉木犀。天香吹夢入瑤池。釵橫猶記未開枝。花重嫩舒紅笑臉，葉稀輕拂翠顰眉。酒醒殘月雁聲遲。
浣溪沙
作者：韓淲
朝代：宋

一曲霓裳舞未終。玉釵垂額鬢雲松。夢迴金殿月華東。燕子鶯兒情脈脈，柳枝桃葉恨匆匆。羅襟空惹御香濃。
浣溪沙
作者：韓淲
朝代：宋

一曲青山映小池。林疏人靜月明時。相逢杯酒也相宜。醉眼不知春事少，歡情猶得漏聲遲。神仙何處夢魂飛。
浣溪沙
作者：韓淲
朝代：宋

作意如何和好歌。細翻重看得長哦。曉梧吹雨露明荷。老我從他琴下爨，故人元自笛亭柯。北山煙岫鬱嵯峨。
浣溪沙
作者：韓淲
朝代：宋

分付心情作上元。不知投老在林泉。誰將村酒勸觥船。月影靜搖風柳外，霜華寒浸雪梅邊。醉敧烏帽忽醒然。
浣溪沙
作者：韓淲
朝代：宋

只恐山靈俗駕回。海鷗飛下莫驚猜。機心消盡重徘徊。宿雨乍晴千澗落，曉雲微露兩山排。新苗時翼好風來。
浣溪沙
作者：韓淲
朝代：宋

宋玉悲秋合反騷。陶潛把菊任持醪。山遙遙外水蕭蕭。夢不到時詩自在，興難忘處恨全消。香沈沈裡蕊飄飄。
浣溪沙
作者：韓淲
朝代：宋

寶鴨香消酒未醒。錦衾春暖夢初驚。鬢雲撩亂玉釵橫。半怯夜寒褰繡幌，尚餘嬌困剔銀燈。粉痕微褪臉霞生。
浣溪沙
作者：韓淲
朝代：宋

小雨收晴作社寒。月橋花院篆香殘。杏腮桃臉黛眉彎。歌拂燕梁牽客恨，醉臨鸞鏡怕人看。良宵春夢繞屏山。
浣溪沙
作者：韓淲
朝代：宋

屋上青山列晚雲。水邊紅袂映斜曛。柳陰荷氣簟湘紋。酒以歌長誰樂事，詩成杯灩我離群。香消涼意有南薰。
浣溪沙
作者：韓淲
朝代：宋

山氣吹雲寶月涼。園英承露菊花黃。吾生只合醉為鄉。悵望佳人因共賦，分明佳節是重陽。酒邊猶發少年狂。
浣溪沙
作者：韓淲
朝代：宋

彩筆新題字字香。雁來時候燕空梁。芙蓉無處著秋光。人遠山長言外意，曲傳書恨醉時妝。倩誰閒寄水雲鄉。
浣溪沙
作者：韓淲
朝代：宋

愛日回春一線長。氛氳誰憶御爐香。孤城歲晚臥滄江。花底千官迎淑氣，湖陰十里寫晴光。剩拼華髮醉為鄉。
浣溪沙
作者：韓淲
朝代：宋

憶把蘭橈系柳堤。斜風細雨一蓑衣。夕陽回照斷霞飛。洛浦佩寒如隔日，高唐夢到又何時。揹人挑□獨心知。
浣溪沙
作者：韓淲
朝代：宋

春入疏弦調外聲。雪雲初霽帶湖清。屏溫香軟綺窗深。山倚虛窗情淡淡，水流清淺韻泠泠。斷魂醒處夢難憑。
浣溪沙
作者：韓淲
朝代：宋

月角珠庭映伏犀。扶搖當上鳳凰池。廣寒曾折最高枝。壯志還同諸葛膝，清名還似紫芝眉。梅花春壽酒行遲。
浣溪沙
作者：韓淲
朝代：宋

梅葉陰陰占晚春。博山香盡玉嶙峋。茶甌酒碗試濡唇。閒裡常愁無伴侶，老來不是有情人。牡丹天氣惜芳辰。
浣溪沙
作者：韓淲
朝代：宋

水繞孤村客路賒。一樓風雨角巾斜。舉觴無復問煎茶。夜靜曲聲初噴竹，酒深燭影細吹花。明朝飛鷺起圓沙。
浣溪沙
作者：韓淲
朝代：宋

江上新涼入酒杯。瑞芝堂祝壽筵開。五樓百雉更崔嵬。勞來流離施菽麥，作成豐稔到田萊。便朝天去也徘徊。
浣溪沙
作者：韓淲
朝代：宋

湖海相逢更日邊。槐風蓮雨壽杯前。琴書圖畫水沈煙。共指金鑾當儤直，不應彭澤尚迴旋。今年初度想超然。
浣溪沙
作者：韓淲
朝代：宋

滴滴瓊英發翠綃。江梅標韻木香嬌。乍涼時候漏聲遙。欲綰鬢絲妝未了，半回身分曲初招。霓裳依約夢魂飄。
浣溪沙
作者：韓淲
朝代：宋

留得菖蒲酒一杯。與公今日壽筵開。靈山排闥送青來。須信南州高士後，持荷持節照蘇臺。瑞雲深處是三臺。
浣溪沙
作者：韓淲
朝代：宋

百花叢裡試新妝。不許巫山枉斷腸。牡丹風揚曲聲長。寒食清明閒節序，綺窗朱戶少年場。燕泥香潤落空梁。
浣溪沙
作者：韓淲
朝代：宋

系得船兒柳岸頭。夾江燈火雨颼颼。尋詩家醉更綢繆。待臘未教寒事少，小春攙取暗香浮。夜長飛夢失清愁。
浣溪沙
作者：韓淲
朝代：宋

老覺空生易得年。閒居那復問旌旃。一丘春靜自迴旋。翁善於人知美矣，我行於世轉乖然。清詞俾壽喜言傳。
浣溪沙
作者：韓淲
朝代：宋

芍藥酴醿滿院春。門前楊柳媚晴曛。重簾雙燕語沈沈。花映綠嬌初日嫩，葉棲紅小晚煙昏。輕雷不覺送微陰。
浣溪沙
作者：韓淲
朝代：宋

荊楚誰言鏡聽詞。燭花影動畫簷低。燒燈天氣醉為期。雨溼杏腮疑淡淡，風迷柳眼半僛僛。小山西路板橋西。
浣溪沙
作者：韓淲
朝代：宋

莫問星星鬢染霜。一杯同看月昏黃。放歌漁父濯滄浪。卻憶手栽雙柳句，真成雲漢抉天章。蘇仙何在立蒼茫。
浣溪沙
作者：韓淲
朝代：宋

買得船兒去下湖。這些天氣近來無。清和風裡綠陰初。酒不為渠閒放蕩，詩應嫌我太粗疏。酒徒詩社復何如。
浣溪沙
作者：韓淲
朝代：宋

錦瑟瑤琴續斷絃。璧堂初過牡丹天。玉鉤斜壓小珠簾。睡鴨爐溫吟散後，雙鴛屏掩酒醒前。一番春事怨啼鵑。
浣溪沙
作者：韓淲
朝代：宋

閒裡相看兩鬢秋。酒能沾醉雨能幽。吾廬何幸得翁留。世路儘教終易與，山林佳話恐難酬。人來人去亦知不。
浣溪沙
作者：韓淲
朝代：宋

雨閣雲流小院秋。半醺涼意不關愁。一番相見一番休。淡佇乍持杯未淺，懶歌渾罷笑初收。主賓無處著綢繆。
浣溪沙
作者：韓淲
朝代：宋

霜後黃花尚自開。老年情緒為何哉。株株渾是手親栽。秋際有言揮玉塵，冬來無夢繞金釵。相思一夜發窗梅。
浣溪沙
作者：韓淲
朝代：宋

風軟湖光遠蕩磨。春衫初試薄香羅。踏青無計奈君何。莫笑老來多歲月，肯教閒去少詩歌。長安陌上有銅駝。
浣溪沙
作者：韓淲
朝代：宋

鴉矯荒寒燕復低。門前長草與人齊。長橋南畔小橋西。安得有詩同爾句，可教無酒泛其杯。相思常苦易離攜。
海南思南豅正花欲過趙閣亦倦
作者：韓淲
朝代：宋

春遊花時海棠醉，夾道排空轉佳麗。
燕支豐頰嬌未醒，翡翠輕鬟愁欲墜。
牡丹風裏晚煙明，薔薇露邊初日媚。
山豅深靜自成家，池閣幽閑誰近市。
是中人物多情致，賸擬芳尋爲出計。
路塵獨怯過城闍，遠水孤舟那得至。
芳菲易歇興終闌，識賞難同吟且寄。
蹊間桃李豈無言，草木何知吾亦戲。
海運
作者：韓淲
朝代：宋

春山非隠淪，乃作養生計。
豈無軒裳心，蓋欲了千歲。
當其稟賦初，沖氣甚微細。
誰知憂患多，坐使百脈滯。
海仙用奇語，安眠可元契。
因之地爐煖，綿綿見根蒂。
乾坤一交泰，日月去昏翳。
萬事俱若遺，一身且康濟。
淨名石刻
作者：韓淲
朝代：宋

淨名居士本天人，冷坐毗耶百病身。
華髮蒼顔只如此，便多言說也全真。
深村
作者：韓淲
朝代：宋

已是依山住，更爲深村行。
莽莽少人迹，幽幽聞鳥聲。
忽逢三四家，草樹亦敷榮。
不覺六七里，煙靄還縱橫。
添倅至因謁之來訪乃故相郡侯之子也
作者：韓淲
朝代：宋

相國推前輩，通家復勝游。
人知新別駕，我嘆舊州侯。
世數推遷遠，時情展轉休。
衡山雲冉冉，玉水日悠悠。
清坐四鼓
作者：韓淲
朝代：宋

僧窗耿清燈，秋蟲入虛聽。
風收松聲迴，夜息人籟定。
清明養我神，湛寂見我性。
萬有雖自然，唯樂獨也正。
清明
作者：韓淲
朝代：宋

既喜寒食晴，復值清明雨。
山空洗雨花，零落蔽泥土。
脩林發新葉，青綠粲莫數。
雖云風日異，景物俱可覩。
犂鉏動遠村，愈覺愛農圃。
形跡欣得閑，持醪醉爲主。
清明
作者：韓淲
朝代：宋

楊柳青烟榆火新，人家巷陌唱歌聲。
重簾未捲薄梳洗，簷外微寒纔曉晴。
清明·其一
作者：韓淲
朝代：宋

欲賦春華狀不成，微風微雨又清明。
殘花滿地偏饒笑，高柳插天如有情。
百歲光陰誠鼎鼎，一生懷抱强營營。
相思真隠山前路，寒食酒杯終日晴。
清明·其二
作者：韓淲
朝代：宋

小院春陰滿檻花，淡紅微綠自芳華。
簷前落日蜂兒聚，簾外東風燕子斜。
修禊人尋詩事業，清明天與醉生涯。
一樽莫負流觴意，夢到蘭亭興亦嘉。
清桐
作者：韓淲
朝代：宋

清桐發初葉，朝景散輝蔭。
幽人獨步久，興寄頗自任。
薰兮一以風，山鳥孰知禁。
平流走亂石，可潄尤可枕。
減字木蘭花
作者：韓淲
朝代：宋

一杯易足。自斷此生猶杜曲。詞客哀時，不敢愁來賦別離。孤城麥秀。常愧葛洪丹未就。詩罷長吟。衰晚遲迴違寸心。
減字木蘭花
作者：韓淲
朝代：宋

年光虛度。能得幾多消散處。莫恨歸遲。得見新詞不自持。山中酒裡。笑語喧譁知有弟。此意誰如。世事紛紛一任渠。
減字木蘭花
作者：韓淲
朝代：宋

從心所欲。高蹈祠官惟見獨。其壽伊何。古井章泉水不波。臘前梅好。玉潔日光香耐老。才大三千。首首清詩得自編。
減字木蘭花
作者：韓淲
朝代：宋

菊花開了。待得梅梢來索笑。雪色江波。看盡千林未覺多。一丘緩步。只恐朝來有新句。歲歲年年。白髮催人到酒邊。
游宦
作者：韓淲
朝代：宋

遊宦家何似，兒啼婢僕寒。
敝衣無服飾，薄飯少杯盤。
原憲貧非病，龐公遺以安。
江山冬自好，梅已發林端。
溪上行至傅庵蹊間崩石險澀幾踣
作者：韓淲
朝代：宋

無酒無詩只意行，水邊林下偶然晴。
緩移野步微欹側，細比凡心儘曠平。
白髮去來同遯跡，青春交往定蜚英。
小庵供佛安禪地，只合僧家一味清。
溪山堂曾宏甫作徐師川呂居仁曾吉甫王元渤鄭顧道晁恭道王起巖吳傳朋徐明叔遊咏之地
作者：韓淲
朝代：宋

當年二三老，曾醉溪山堂。
至今月露底，草木有餘香。
興言我良友，六月此追凉。
還同章泉叟，訪之以相羊。
夜久清輝寒，水際如雪光。
誰知幽絕處，懷賢正難忘。
溪汛浮橋屢解
作者：韓淲
朝代：宋

潢潦漲梅潤，五月三解橋。
浸淫人尚可，恐汎新插苗。
傳聞錢塘湖，閔雨宸慮焦。
玉帛走羣望，虎頭潭蕩摇。
如何千里間，陽陰猶未調。
干戈或底定，豐穰蘇瘵凋。
郊居茅茨濕，不過日寂寥。
饑寒自常事，鷄鳴復蕭蕭。
溪行
作者：韓淲
朝代：宋

突兀荒荒漫挈瓶，泓澄窈窈且揚舲。
隔山鷄犬三家聚，近水魚蝦一岸腥。
說夢休誇巫峽賦，移文何愧草堂靈。
交遊少得親相識，臨眺多爲舊所經。
溪路邂逅傅騏驥之在所沽酒話別
作者：韓淲
朝代：宋

涼風吹溪雨吹蓬，故人意氣俄相逢。
停驂爲我一小飲，西湖東望兩高峰。
人間萬事俱華髮，雨歇風清有佳月。
不須千里苦相思，得酒陶然已兀兀。
溪路邂逅傅騏驥之在所沽酒話別·其一
作者：韓淲
朝代：宋

濯錦江頭山四圍，遊人愛山自忘歸。
山光不爲人轉改，冉冉綠霧黄葉飛。
溪路邂逅傅騏驥之在所沽酒話別·其三
作者：韓淲
朝代：宋

濯錦江頭冬日晴，水光山色傍人清。
我身偶閒來散步，適有溪山能動情。
溪路邂逅傅騏驥之在所沽酒話別·其二
作者：韓淲
朝代：宋

濯錦江頭織錦家，幾多花草鬭矜夸。
無人識得他機杼，佇立視之徒嘆嗟。
滕黄梅遺鮑參軍集
作者：韓淲
朝代：宋

商秋散驚飈，嘉客木蘭舟。
停橈以遵渚，意邈語綢繆。
遺我鮑照詩，遐歎睇前修。
徂年易爲急，憫默涇渭流。
滿庭芳
作者：韓淲
朝代：宋

玉水靈山，霜天清曉，非煙非霧琴堂。載臨初度，圭璧記煌煌。百里民安撫字，歡呼處、禾黍登場。今年好，為茲春酒，莫惜醉淋浪。神仙，□領袖，山河勳業，星斗文章。便黃扉青瑣，會遇明良。願賜尚方之劍，攀檻折、於古輝光。飛鳧去，甘棠遺愛，留與話桐鄉。
滿庭芳
作者：韓淲
朝代：宋

點點淮山，迢迢江水，分明別是風光。地靈人傑，星斗爛文章。初度充閭佳氣，當年瑞、應弄珪璋。薰弦奏，涼宵寶月，玉井藕花香。清真，如逸少，蘭亭修竹，曲水流觴。想醉鄉日永，地久天長。小駐屏星懷玉，飛鳧舄、元在鵷行。功名事，雲龍風虎，行矣佩金章。
滿江紅
作者：韓淲
朝代：宋

五老峰前，九江上、曾生仙客。相邂逅、貴池亭下，定交金石。我輩風流宜嘯詠，官曹塵冗從煎逼。且簿書、叢裡舉清觴，偷閒日。同一笑，當今夕。梅正好，香浮白。便相忘爾汝，醉巾沾溼。已向瓊樓誇意態，似聞金殿傳訊息。想君今、歸去際風雲，應相憶。
潘太博端叔挽詩
作者：韓淲
朝代：宋

歎息詞場舊，凄其三十年。
訓言猶在耳，輩行敢隨肩。
師友真凋落，交親僅接聯。
何因置芻束，東望只潸然。
潘德久置酒柳洲小樓
作者：韓淲
朝代：宋

幾年九日西湖酒，此際從公把菊花。
酬唱不知留客舍，登臨無奈得詩家。
水舟又掠空潭浪，山屐經行兩岸沙。
白髮清尊乃如許，數株楊柳傍樓斜。
潘舍人重打带
作者：韓淲
朝代：宋

使回揮橐試從容，詩在腰圍瘦減中。
金重內分知带赤，花明殿後映鞓紅。
聞呼巧匠重陶寫，好稱朝章答化工。
更待狨韉印如斗，轉庵元是有家風。
潮落
作者：韓淲
朝代：宋

萬疊流波一箭風，幾多人在蕩摇中。
頃刻過來無別水，依前平地閤船蓬。
澗上·其一
作者：韓淲
朝代：宋

久晴何地不塵沙，崦靄清深只數家。
橫著短橋籬落外，一溝秋水浸槐花。
澗上·其三
作者：韓淲
朝代：宋

雨後蟬聲占夕陽，樹疎林隙見雲光。
棲遲轉覺秋來好，山裏西風分外凉。
澗上·其二
作者：韓淲
朝代：宋

新凉吹得鬢斑斑，老去身誰似我閒。
盡日微吟吟忽斷，但隨秋水看秋山。
澗上桃花
作者：韓淲
朝代：宋

桃花風裏鬢成絲，老眼青山百不宜。
猶有中原舊家在，相尋呼酒和新詩。
澗上蠟梅香甚
作者：韓淲
朝代：宋

照眼花枝是蠟梅，香傳小樹爲誰開。
弄陰欲雪山長暝，破曉終風水漫洄。
鳥語春聲喧復靜，鴻飛寒影去還來。
數間敗屋浮橋外，何故無吟不舉杯。
澗東臨水飲梅花尚未全放一樹獨佳
作者：韓淲
朝代：宋

殘雪餘寒二月來，澗東猶是欲開梅。
夕陽影澹初尋句，流水聲清更把杯。
取友喚鄰相領略，破荒擇勝獨徘徊。
誰能折向南枝醉，一陣繁香撲麝煤。
澗梅一枝盛開
作者：韓淲
朝代：宋

澗頭一樹小春梅，每歲何曾抵死開。
亂點香鬚乃如許，有花無句爲徘徊。
濯纓閣·其一
作者：韓淲
朝代：宋

平生詩思弗浪與，一旦園池來寄題。
得名當復主人勝，孺子之歌疇不知。
濯纓閣·其二
作者：韓淲
朝代：宋

風生微瀾湛蘋芷，欲潔吾纓應爲此。
吾纓已潔可奈何，只恐塵埃污斯水。
灌園
作者：韓淲
朝代：宋

搰搰誰知舊漢陰，桔槹何待此機心。
溪南上郭邱園地，應笑蒙莊著語深。
灘頭
作者：韓淲
朝代：宋

溪頭灘背狹，高下兩三家。
風葉山銜日，煙莎路濕沙。
傍船初落鴈，隔屋已棲鴉。
何處吹崖蜜，滿園蕎麥花。
無盡藏
作者：韓淲
朝代：宋

善繼人之志，肯堂思其艱。
此意自無盡，風月敬亭山。
煖雨
作者：韓淲
朝代：宋

土煖鳴噓蚓，山昏聚宿鴉。
沿流多佛屋，隔縣少詩家。
怕醉休溫酒，狂吟待飲茶。
花天晴自喜，麥地雨誰家。
煙雨
作者：韓淲
朝代：宋

汀洲生玉水，煙雨對靈山。
翠碧迷千嶂，清泠瀉一灣。
尋春因共載，落日不知還。
便是名人畫，無能寫此閒。
熟食日
作者：韓淲
朝代：宋

清明寒食牡丹紅，江右無人記洛中。
隨分曲欄皆一種，任他荒徑亦成叢。
百年流落推遷景，一代興隆造化功。
誰識名花有姚魏，數枝單葉倚晴風。
燈夕頗盛郡中相招不能往也
作者：韓淲
朝代：宋

滿城歌舞事元宵，溪外蒼山雪乍銷。
紅日漸遲花信動，銀蟾初上燭光摇。
幽人自笑居空谷，遊子從教往麗譙。
一盞青燈對編簡，舊歡如夢壯心凋。
燈火
作者：韓淲
朝代：宋

燈火水邊城，閭閻月始明。
舊年行樂事，新歲合歡聲。
雪後猶含凍，風前未喜晴。
崇朝雨如瀉，溝澮又皆盈。
爆竹
作者：韓淲
朝代：宋

爆竹燒殘歲，家家把一盃。
西湖元自好，只是欠徘徊。
爲寺僧分韵得禪字
作者：韓淲
朝代：宋

車馬何方來，花溪響林泉。
晏叟送遺民，自然吟其天。
顧我粥飯僧，豈了文字禪。
且爲作餠供，晴軒少回旋。
牆外芙蓉初過其一尚可玩
作者：韓淲
朝代：宋

日晚山氣寒，芙蓉表孤花。
亭亭萬綠中，紅鮮照萎葩。
不與時物遷，肯以顔色誇。
立而望之徧，落葉徒泥沙。
牽牛花
作者：韓淲
朝代：宋

露氣浮風入短籬，蔓延高下復參差。
輕清不作妖紅艷，漠漠秋陰分外宜。
玉山村民斲石爲硯仲至以詩來索次韵
作者：韓淲
朝代：宋

誰歟賦奇詩，索我玉山研。
産石斲未久，所落荒野縣。
如公筆陣高，豈足供法戰。
聊堪用鷄毛，滴水共貧賤。
市價亦不爭，百錢可營繕。
包提偶到吳，取誚畏俗諺。
胡爲而好此，感歎殊戀戀。
徒咏絕妙詞，舊事記黄絹。
玉成叟書來索詩
作者：韓淲
朝代：宋

贛上書來寄近詩，經行已得蔡邕碑。
老年文力能如此，壯日交遊定可知。
賈馬以前須有作，應劉而下復推誰。
冰霜滿眼梅開未，想見翛然句益奇。
玉溪樓看月
作者：韓淲
朝代：宋

山晴夜自明，草樹遥可矚。
樓頭春已非，尚有月如玉。
胡爲乎來哉，可謂萬事足。
溝流雜蛙黽，信閲人代速。
玉田道中得詩二句因足之
作者：韓淲
朝代：宋

秋晚晴原上玉田，水邊林下過金仙。
寺鐘欲動黄昏月，野鳥時橫碧落天。
萸糝人家皆取醉，菊花籬檻亦爭妍。
三叉路入孤村去，九日閒投物外緣。
王丞留飲·其一
作者：韓淲
朝代：宋

尋梅閑喚酒，邀友漫題詩。
酒美君方醉，詩成我未奇。
王丞留飲·其二
作者：韓淲
朝代：宋

鐘聲來遠寺，暝色起前溪。
霜夜斷鴻急，風庭落葉知。
王右司家池閣
作者：韓淲
朝代：宋

寒日照竹色，老槐摇池光。
凭欄俯虛簷，忽此陶一觴。
主人與客笑，萬事俱茫茫。
回首十年夢，吹霜晚雲黄。
王寺簿過山園
作者：韓淲
朝代：宋

小園纔放一枝梅，便有傳呼別駕來。
領略風光歸草木，經行野路踏莓苔。
人間襟韵須吟筆，花底風流入酒杯。
公亦暫時相賞識，詔回天上肯重陪。
王幹以詩寄和答
作者：韓淲
朝代：宋

福唐荔子冬生花，青榕深深多釋家。
海山會府亦繁富，官自貨鹽常造茶。
民以不冤刑獄折，無歲無人無一節。
同僚鬭牛應暖熱，中酒過廳不可說。
王教授
作者：韓淲
朝代：宋

赤城霞抱玉麒麟，祖業傳芳信有人。
占得倫魁到名第，會將經濟取通津。
我歸邂逅情如舊，君去相思話更新。
燕麥風摇梅熟雨，爲吟初度紀佳辰。
王教授將考試它州偶得五字送之
作者：韓淲
朝代：宋

常年寡游從，所值必名勝。
歷談或忘言，分袂每敗興。
旁觀固多賢，此唱彼不應。
十手競譏笑，薰蕕亦其稱。
豈謂落市朝，失馬同墮甑。
棲遲理舊廬，竹几得深凭。
君侯意有餘，能來步幽磴。
譬如須陀洹，果位當自證。
可無一言要，開我所愚懜。
相看檄司文，何由駐征鐙。
無酒信云乏，有酒又若剩。
積雨凉氣新，老病眼空瞪。
王景略對桓溫捫蝨而談當世之務
作者：韓淲
朝代：宋

本謂溫猶好，而能北伐功。
自從捫蝨後，絕意過江東。
王有道詩刊成謝林教授
作者：韓淲
朝代：宋

七卷靈溪集，有誰能爲傳。
既勞親校勘，便得與雕鎸。
從昔詩雖在，因茲名可全。
摩挲新敘引，羨爾廣文賢。
王校以詩送筍及一壺
作者：韓淲
朝代：宋

磵道迷蓬藿，山空且熟眠。
雨多從蔽日，風橫任吹烟。
歡喜收牋翰，提携到酒泉。
更逢初斸筍，急急和新篇。
王通叟自溫之贛過門因得五字
作者：韓淲
朝代：宋

菴高一宿覺，不是二乘禪。
露柱燈籠裏，貍奴白牯邊。
前資欽戒臘，參學待機緣。
吸盡西江水，從將此話傳。
玩易·其一
作者：韓淲
朝代：宋

剛決柔爻是五陽，一年春數此方强。
希夷只把臨分畫，龍見于田意最長。
玩易·其二
作者：韓淲
朝代：宋

太玄準易裝爲旅，歷氣推詳陽夏時。
親寡且從人事說，艮離山火去何之。
珪山主送蘭笋尋十年前舊詩韵用以寄之·其一
作者：韓淲
朝代：宋

幽蘭新笋爲誰來，想見山居一一栽。
春日遲遲風淡淡，幾番成竹幾枝開。
珪山主送蘭笋尋十年前舊詩韵用以寄之·其二
作者：韓淲
朝代：宋

十年作別信多時，失喜尋思得舊詩。
和韵且尋人寄與，不同香味兩相知。
珪瑩中借庵
作者：韓淲
朝代：宋

水明山月更閒身，筆底風塵事事新。
賓主歷然應絕倒，鎮常輸與住庵人。
琴僧見過·其一
作者：韓淲
朝代：宋

孤山從昔有琴聰，不但尋聲指甲中。
一似少游聞復語，幾曾著眼送飛鴻。
琴僧見過·其二
作者：韓淲
朝代：宋

澗上秋深黄葉多，素琴終日奏雲和。
上人過我還休去，一段風光可奈何。
瑞竹寺
作者：韓淲
朝代：宋

白雲夜伴巖扉宿，虛籟幽幽意自春。
回首驅馳因薄宦，平生蕭散本閒人。
風摧老木嵐光靜，霜逼早梅天氣新。
眼底明朝更清絕，便成西去也逡巡。
瑞雲堂·其一
作者：韓淲
朝代：宋

堆逕殘花落豔陽，通幽何處覓禪房。
留連盡日南溪上，熱惱都忘眼界凉。
瑞雲堂·其三
作者：韓淲
朝代：宋

禪月臺邊洗墨池，春晴風裏看詩碑。
同來不是紅塵客，香拂茶煙兩鬢吹。
瑞雲堂·其二
作者：韓淲
朝代：宋

昏昏煙暖带蕪城，畫出僧坊一岸清。
誰過橋來共幽討，碧羅紋裏小溪平。
瑞香
作者：韓淲
朝代：宋

花如素馨微較密，葉似楊梅團且長。
石竹染成魚尾色，辛夷吹得麝臍香。
移根雅入芝蘭室，得種迥非桃李場。
小檻平林暗芳草，一軒輕露濕朝陽。
瑞鷓鴣
作者：韓淲
朝代：宋

南蘭陵郡鷓鴣詞。底用登臨更賦詩。貴不能淫非一日，老當益壯未多時。人間天上風雲會，眼底眉前歲月知。只有海門橫北固，宦情隨牒想推移。
瑩中自餘杭送蘭笋·其一
作者：韓淲
朝代：宋

青璧蘭花带土來，極知禪老爲移栽。
斬新葉底含風露，滿眼塵埃亦暫開。
瑩中自餘杭送蘭笋·其二
作者：韓淲
朝代：宋

常記林間燒笋時，飽餐香飯浪吟詩。
如今白髮王城裏，甜苦堆盤只自知。
瓢泉
作者：韓淲
朝代：宋

鑿石爲瓢意若何，泉聲流出又風波。
我來石上弄泉水，祗道希顔情味多。
瓶中花
作者：韓淲
朝代：宋

枝持三數花，已著風露香。
而復滿把來，汲瓶置書房。
身心我身心，染淨皆秋光。
今夜月圓明，更妙非紅黄。
瓶間薝蔔
作者：韓淲
朝代：宋

碧葉瑶光發淨香，薰風吹我小書房。
日長飲罷支頤坐，忘却浮生鬢髮蒼。
生查子
作者：韓淲
朝代：宋

山意入春晴，都是梅和柳。白白與青青，日映風前酒。歸去也如何，路上休回首。各自做新年，柳嫋梅枝瘦。
生查子
作者：韓淲
朝代：宋

晴色入青山，更見飛花晚。不是不登臨，自是心情懶。試襞小紅箋，與寫天涯怨。杜宇一聲春，樓下滄波遠。
生查子
作者：韓淲
朝代：宋

霜葉柳塘風，煙蕊梅溪渡。茅店問村醪，未許空歸去。倚杖小徘徊，寫我吟邊句。醉眼復何之，落日孤鴻處。
用昌甫寄晁於潛詩韵寄之·其一
作者：韓淲
朝代：宋

相望於潛信宿中，爲吟趙句憶坡翁。
如今文物依然在，賸欲褰裳一笑同。
用昌甫寄晁於潛詩韵寄之·其三
作者：韓淲
朝代：宋

新凉吹到數行書，香入巖花麝不如。
知我京華老無力，滿壺清酒載勤渠。
用昌甫寄晁於潛詩韵寄之·其二
作者：韓淲
朝代：宋

麈尾緣塵已一年，北關門外夜行船。
蕭蕭禿髮深秋影，心往形留只慨然。
用處晦韵送蘄州趙教授有懷寺簿王聖俞丈
作者：韓淲
朝代：宋

得官居上第，掌教喜青春。
斆學須相長，仁賢必可親。
舉文元不易，斯道本常親。
若理中州話，應逢舊德人。
田里間見荷花
作者：韓淲
朝代：宋

避暑暑復至，乘凉凉未來。
平生欲快意，命也何疑哉。
駕言田里間，薰風動蒿萊。
小池其誰家，亦有荷花開。
田間
作者：韓淲
朝代：宋

烏麥相看種，黄秈已皆熟。
坳塘無賸水，古徑墮枯木。
貧多收刈遲，勤有翻耕速。
整履步大田，扶藜問幽谷。
留客煮餠因過山寺煎茶
作者：韓淲
朝代：宋

旋掃荒凉喜客來，胡牀隨處坐徘徊。
野亭湯餠談方透，山寺茶香望轉開。
風近凜秋多落葉，雨收殘照少飛埃。
大都識賞非難事，莫被旁人富貴催。
留永豐數日告歸偶成五字別文叔
作者：韓淲
朝代：宋

金飈肅商聲，皓魄麗清景。
思子淚成河，觸目意莫騁。
故人有嘉招，庸敢憚造請。
行行涉大川，往往度崇嶺。
一登君子堂，彌旬獲規儆。
小飲興頗濃，共學議尤炳。
章泉來詩翁，此話亦雋永。
人生長暌疎，聚集每俄頃。
興言故山歸，旱暵憂復耿。
此處雖未同，可昧寸心冏。
世塗紛愛憎，吾儒挈裘領。
留連三宿將出山社雨甚至二十一日
作者：韓淲
朝代：宋

社甕同傾酒易深，留連風雨爲沈吟。
興言大抵多懷舊，何事如斯直至今。
下榻新窗還抵掌，扶輿舊隠只關心。
歸尋來路村村柳，餘靄春空日半陰。
畫竹
作者：韓淲
朝代：宋

萬葉扶疎落畫簷，清風吹影上疎簾。
人間翰墨閒遊戲，一筆揮成不用添。
病
作者：韓淲
朝代：宋

病無情緒惰吟詩，筆硯空存興已非。
滿眼綠陰春樹老，小窗初日動晴暉。
登一杯亭·其一
作者：韓淲
朝代：宋

當年丞相一登臨，酒畔崢嶸萬古心。
重整乾坤歸廟社，却留歲月在山林。
荒尋野閣甘棠蔽，名占高臺峴首深。
見說治中新築就，肯堂三歎有遺音。
登一杯亭·其二
作者：韓淲
朝代：宋

旄麾誰不典方州，何事邦人記昔遊。
時令縱非名轉盛，靈山如畫水西流。
吾儕只得詩模倣，爾輩焉知酒拍浮。
却憶環滁最佳處，醉翁亭子至今留。
登曬簑臺
作者：韓淲
朝代：宋

半村臺上看曬簑，風日清美奈翁何。
山空無雲江不波，老來漁釣閒婆娑。
門前車馬誰經過，取濁酒飲健句哦。
我雖不言興已多，却因此翁思老坡。
登稅亭賦江天
作者：韓淲
朝代：宋

推窗閒爲寫江天，水色浮晴澹薄煙。
嗟我與君皆老矣，櫓聲帆影眼茫然。
登虎丘西庵
作者：韓淲
朝代：宋

來訪西庵三畏堂，山林草樹只青蒼。
劍池不洗行人恨，石上春風白日長。
白日偶無客青山長對門·其一
作者：韓淲
朝代：宋

雲低樹頭青，風急葉背白。
一塢無來人，鳥語鬭格磔。
白日偶無客青山長對門·其一〇
作者：韓淲
朝代：宋

牽牛槿花底，欹拄破籬門。
旋買深村酒，因傾老瓦盆。
白日偶無客青山長對門·其七
作者：韓淲
朝代：宋

不見屋外溪，但見屋上山。
雲月復風雨，展轉朝暮間。
白日偶無客青山長對門·其三
作者：韓淲
朝代：宋

身心既已閑，吟風興亦偶。
山東打茶聲，睡思忽抖擻。
白日偶無客青山長對門·其九
作者：韓淲
朝代：宋

何由芰製衣，豈必蘭爲佩。
一笠一簑輕，田漁且相對。
白日偶無客青山長對門·其二
作者：韓淲
朝代：宋

枕流飯脫粟，長夏以終日。
曳屣行歌商，風軒時弄筆。
白日偶無客青山長對門·其五
作者：韓淲
朝代：宋

朝市無遺音，丘園有絕迹。
蓬茅晏不開，才開待迎客。
白日偶無客青山長對門·其八
作者：韓淲
朝代：宋

崦靄得廣茂，虛明失深長。
一曲冬月暖，數家夏日凉。
白日偶無客青山長對門·其六
作者：韓淲
朝代：宋

澗淺山四合，泠泠浸青青。
畧彴度前林，更有泉上亭。
白日偶無客青山長對門·其四
作者：韓淲
朝代：宋

人生等戲劇，衮衮徒區區。
老身其回頭，今有古非無。
白蓮庵分韵
作者：韓淲
朝代：宋

好客不常遭，登臨眼自高。
湖山起煙霧，江海暗風濤。
酒美情尤暢，詩清氣本豪。
相從真可樂，左手記持螯。
白髭一莖欣然爲賦
作者：韓淲
朝代：宋

髮已經年白，今朝又到鬚。
形容真易改，心事合全無。
曉室開青鏡，晴窗據槁梧。
門前誰送酒，不恨老東吳。
白龍洞
作者：韓淲
朝代：宋

西湖浪宕我能知，却賦龍巖老古錐。
便做詩家元不惡，華亭舉棹是因誰。
百字令·念奴嬌
作者：韓淲
朝代：宋

園居好處，是古梅飛動、欺霜凌雪。底問紛華桃李態，自倚天姿明潔。城外靈山，橋頭玉水，多少佳風月。歲寒時候，南枝尤與清絕。幾回喚酒尋詩，詩成小醉，絮帽渾敧側。領略不辭身跌宕，一洗群兒啁哳。太始遺音，元和新樣，到了都難說。草玄經在，對花何悶孤寂。
百字令·念奴嬌
作者：韓淲
朝代：宋

詔飛天上，看金狨繫馬，西湖風月。朝罷香菸攜滿袖，身在瓊樓玉闕。錦繡肝腸，珠璣欬唾，綠鬢非華髮。與誰經濟，河山應笑吳越。且把春酒尋梅，年年眉壽，坐對南枝發。兵衛朱門生畫戟，醉舞塵生羅襪。山面高堂，溪浮新艦，留取邦人說。等閒餘事，一時如此奇絕。
百法庵次載叔韵·其一
作者：韓淲
朝代：宋

雲落山根蔽遠江，漸迷高樹到幽窗。
須臾細雨風收處，畫出蒼洲白鳥雙。
百法庵次載叔韵·其一〇
作者：韓淲
朝代：宋

日中爲市晝昏昏，萬代交馳不但今。
江浙之南數吳會，九天宮殿五雲深。
百法庵次載叔韵·其一一
作者：韓淲
朝代：宋

夜凉河漢粲熒熒，燈火天街更不停。
十里珠簾真昨夢，杜郎霜鬢已如星。
百法庵次載叔韵·其七
作者：韓淲
朝代：宋

潮上錢塘海舶行，片帆欹側度空明。
顛風駭浪時常事，三老長年未必驚。
百法庵次載叔韵·其三
作者：韓淲
朝代：宋

春晚楊花撩亂開，推窗情味興裴徊。
風生但覺堂堂去，日照還看款款來。
百法庵次載叔韵·其九
作者：韓淲
朝代：宋

地占高明因指顧，萬人如蟻正卑喧。
江聲忽起晚風急，一片斜陽過眼前。
百法庵次載叔韵·其二
作者：韓淲
朝代：宋

日遲無處著詩狂，寄傲僧窗小小房。
一陣楊花風澹蕩，試回清夢到池塘。
百法庵次載叔韵·其五
作者：韓淲
朝代：宋

城都花賣已逢梅，不覺光陰日夜來。
淺白深紅知幾許，薰風又見渚蓮開。
百法庵次載叔韵·其八
作者：韓淲
朝代：宋

翠潑春窗山數重，回坡複嶺更高叢。
一聲啼鳥破幽夢，撫檻露華清曉中。
百法庵次載叔韵·其六
作者：韓淲
朝代：宋

從昔韶華不負人，軟紅塵裏帝城春。
平高一望多楊柳，殢雨霑風處處新。
百法庵次載叔韵·其四
作者：韓淲
朝代：宋

脚底樓臺盡管絃，長安人物信駢闐。
夜深祇有疎更在，滿地月明光皎然。
監倉趙十忠訓挽詩·其一
作者：韓淲
朝代：宋

先契俄三世，新交僅七年。
於中雖斷落，方始要周旋。
志勇科名換，身勞疾病纏。
壽藏留石窆，耆彥定銘鎸。
監倉趙十忠訓挽詩·其二
作者：韓淲
朝代：宋

經史閒常說，詩文喜或編。
見賢知尚友，憂國問籌邊。
宗室多名世，莊家喜有年。
崇公元盛大，郡從已騰騫。
盧教授約周縣丞來訪次周丞韵
作者：韓淲
朝代：宋

今古山陰道，誰吟雪下船。
久將隨俗好，便擬作春妍。
朝市無閒日，山林有瀑泉。
薰風吹兩鬢，蠶事欲三眠。
看士人應舉
作者：韓淲
朝代：宋

六年不到秋場屋，懶散低回强自寬。
本謂有緣居上第，可令無分作粗官。
小來勇往癡心在，老去羞將冷眼看。
笑殺杜陵紈袴句，只知多誤是儒冠。
看梅
作者：韓淲
朝代：宋

小園春早喜梅開，煙斂風回月色來。
香細靜知宜竹樹，影孤清與散莓苔。
幽幽山嘴疎鐘韵，耿耿樓頭畫角哀。
自笑年年被花惱，十分情味爲銜盃。
看梅
作者：韓淲
朝代：宋

竹籬圍著一株梅，不道青春昨夜回。
繁蘂嫩條花萼底，也須知我有詩來。
短吟
作者：韓淲
朝代：宋

高看復下看，長吟時短吟。
人寧常適意，世或盡知音。
靈運穿高屐，淵明理素琴。
海隅風渺渺，山窟雪森森。
石井
作者：韓淲
朝代：宋

碧山巖底水長流，要與騷人勝士遊。
霜氣吹寒浮落葉，爲扶藜杖看清幽。
石尉歸杭·其一
作者：韓淲
朝代：宋

吳越青山日日潮，魚龍出沒浪花驕。
乾坤莽蕩盤今古，賢否交馳迫市朝。
我有詩書心自得，人無風月意難消。
三年尉滿歸天路，柳色爭春梅未飄。
石尉歸杭·其二
作者：韓淲
朝代：宋

孤山梅與玉溪梅，溪上山根歲歲開。
歸到鄉關須領畧，相逢官路且裴徊。
無非共醉窮冬景，其奈他吟處士來。
籬落園林浮動處，定應回首我塵埃。
碧梧堂
作者：韓淲
朝代：宋

枝榦亭亭葉葉疎，午陰收後晚凉初。
客懷茗酒從容地，一色侵簷眼更虛。
示兒
作者：韓淲
朝代：宋

士固貴誦說，人亦要力行。
氣質到深厚，心術尤分明。
貴賤易遷變，是非多戰爭。
直宜剛且正，無復弱而平。
示可然叟·其一
作者：韓淲
朝代：宋

水聲流出白雲洞，正是楚天秋雨時。
應過嚴陵灘下去，清風波面一絲知。
示可然叟·其二
作者：韓淲
朝代：宋

往來常愛白龍洞，困借僧窗竹榻眠。
幾許客塵煩惱病，爲渠泉石弄風煙。
示大兒峽州簽書判官
作者：韓淲
朝代：宋

看兒遥宦離吾身，吏在廉平穩問津。
積世衣冠當報國，隨時祿秩莫憂貧。
周旋同列防猜忌，出入其間節怒嗔。
滿眼江湖是三峽，堂堂祖業有偏親。
示棐榘茶
作者：韓淲
朝代：宋

乃祖文名在，羣兒好讀書。
愁深我將去，恨不汝同居。
風俗隨時薄，人情莫自疎。
傳家詩禮學，勤苦要三餘。
示病
作者：韓淲
朝代：宋

示病原非病，愛閑方始閑。
水邊寧欠水，山外更多山。
我豈要人拙，人應嫌我頑。
臘窮春又立，梅雪共斑斑。
社日無酒戲作
作者：韓淲
朝代：宋

世事紛紛不擬知，縱聾何必苦醫治。
旁觀未會醒然意，更道爲豬無太癡。
社雨·其一
作者：韓淲
朝代：宋

空山水流澗，社雨掩籬門。
雲陰起微寒，藥爐自常溫。
老懶一欠伸，開卷窗明昏。
屋邊桃李蹊，飛飛亦無言。
社雨·其二
作者：韓淲
朝代：宋

開簾卷書坐，燕聲煙雨中。
時物依辰至，春社古所同。
豈不知其然，歲月何匆匆。
擁襟一閑謠，林花落簷風。
祖印寺俗云嚴光寺考治平堂牒乃光嚴也又言有子陵墓因往弔之
作者：韓淲
朝代：宋

長溝流水急，荒塗少人跡。
扶輿問遺蹤，晶晶度秋日。
子陵誰復知，墓古莽榛棘。
傳聞雖未真，此意自無極。
祝英臺近
作者：韓淲
朝代：宋

海棠開，春已半，桃李又如許。一朵梨花，院落闌干雨。不禁中酒情懷，愛閒懊惱，都忘卻、舊題詩處。燕鶯語。溪岸點點飛綿，楊柳無重數。帶得愁來，莫恁空休去。斷腸芳草天涯，行雲荏苒，和好夢、有誰分付。
祝英臺近
作者：韓淲
朝代：宋

館娃宮，採香徑，范蠡五湖側。子夜吳歌，聲緩不須拍。崇桃積李花閒，芳洲綠遍，更冉冉、柳絲無力。試思憶。老去一片身心，孤負好春色。古往今來，時序惱行客。去年今日山中，如何知得。卻又在、他鄉寒食。
祝融吟
作者：韓淲
朝代：宋

紹熙三年冬，二十有五日。
良月信城西，一火近千室。
其間邸店多，吾亦僅六七。
暮收五百錢，旦爲十口實。
茲乃例遭焚，隠忍不敢詰。
閒常巷黨人，意謂頗豐逸。
高者即見鄙，下者但相疾。
終歲縱栖栖，疇肯顧蓬蓽。
生産今泯焉，諸賢必能悉。
祝融疑相吾，參元可同律。
禪月臺
作者：韓淲
朝代：宋

山路難嫌脚力登，儘高高處又憑陵。
豈無道院燒仙藥，定有僧龕供佛燈。
一任薦紳多習熟，都緣書冊易因仍。
屋頭巷尾誰連壁，涼冷秋來老莫勝。
禪月臺
作者：韓淲
朝代：宋

此臺已蕪沒，禪月彼一時。
得句僧窗下，空留洗墨池。
禪月臺·其一
作者：韓淲
朝代：宋

渺渺凉風起，木犀相次開。
舉家空自住，過客有誰來。
已是冰溪棹，更尋禪月臺。
鬰乎湖海氣，鷗鳥莫驚猜。
禪月臺·其一
作者：韓淲
朝代：宋

貫休一去二百載，猶得靈山照玉溪。
不是臺高可留客，秋來人要覓詩題。
禪月臺·其三
作者：韓淲
朝代：宋

凉風吹雨過城頭，不近重陽不是秋。
斷送清樽欺老病，吹臺供得幾多愁。
禪月臺·其二
作者：韓淲
朝代：宋

僧清知野逸，禪月有高臺。
自是登山去，誰非入寺來。
孤花明密葉，落絮起荒苔。
香篆茶甌久，昏鐘我未回。
禪月臺·其二
作者：韓淲
朝代：宋

尋得殘僧上月臺，雨雲清薄未全開。
茶甌坐久酒盃舉，桂樹落香黄菊來。
禪月臺·其五
作者：韓淲
朝代：宋

齋餘洗鉢施生臺，此路閒通一線開。
笑殺淵明沽酒遠，推將誰去挽誰來。
禪月臺·其四
作者：韓淲
朝代：宋

蛩動一臺秋氣深，酒浮燈影喚微吟。
不禁騷雅多悲興，且與枯禪話息心。
禪月臺看梅
作者：韓淲
朝代：宋

晴日禪臺一樹梅，似愁非怨向人開。
地銷臘雪扶疎起，天近春雲婀娜來。
立盡竹根空浩蕩，坐移山頂更徘徊。
凌風却月詩何在，全藉清香發酒盃。
秋意
作者：韓淲
朝代：宋

秋意不堪老，宦情惟自悲。
蕭蕭風雨中，吟哦漫尋詩。
古來騷雅士，常恐歸計遲。
此事不難辦，無語王謝兒。
秋懷
作者：韓淲
朝代：宋

漠漠輕陰樓上頭，老來心緒不關秋。
相看鴻影簷前過，轉覺蛩吟砌下幽。
儘以詩囊供寫興，少將酒盞與澆愁。
急風又墮蕭蕭葉，天淡水雲無數浮。
秋懷·其一
作者：韓淲
朝代：宋

人生一世間，百年幾晴陰。
貴賤無定在，歲月徒自深。
世路有夷險，宦業多升沉。
未能率此性，于何不動心。
在彼猶在己，視古猶視今。
不須問行藏，且圖豁胸襟。
鄰翁有酒不，對我成清斟。
秋懷·其一〇
作者：韓淲
朝代：宋

憶昔武夷君，邀我相翺翔。
舟遊九曲溪，授以却老方。
豈知一別後，蹉跎客他鄉。
空餘清夜夢，幔亭發林芳。
會須尋舊遊，仙家日月長。
棄置烟火食，岩前有囷倉。
秋懷·其一一
作者：韓淲
朝代：宋

秋來事幽討，發興不能休。
此身幸未老，焉能營菟裘。
西山發秀色，南澗渟清流。
山水無盡藏，似足供我謀。
天然有奇妙，不待人力修。
光景逐昏旦，節物因春秋。
吏事非吾樂，世態非吾憂。
耕鑿圖飲食，蠶繰作衾裯。
更願長豐登，庶幾足所求。
秋懷·其七
作者：韓淲
朝代：宋

壯士不逢時，失身雜蓬蒿。
出門仰天笑，入門復悲號。
驥騄無時無，誰爲九方臯。
兩鬢空未白，脫落已蕭騷。
博文事華藻，馳辨如波濤。
持此可求進，義命畏所操。
雖於交遊間，好客時一遭。
握手或對榻，氣岸兩相高。
奈此窮困何，耕鑿敢辭勞。
從渠肉食者，厭薄一世豪。
富哉漢公卿，朝夕醉醇醪。
秋懷·其三
作者：韓淲
朝代：宋

虛堂倚修竹，冷冷自蒼翠。
東軒亦不惡，小山發叢桂。
殘蟬猶啾啁，新鴈已嘹唳。
撫几憐歲華，何用苦文字。
顔子曲肱眠，陶令日日醉。
鄙哉乘時者，急急死名利。
百年歸山丘，等無身口累。
秋懷·其九
作者：韓淲
朝代：宋

出門溪上行，山蒼波渺渺。
漁子隠岸隈，樵者來木杪。
時當宿雨霽，露滴秋風曉。
晨光明朝暾，佳處殊不少。
達觀宇宙間，城邑何褊小。
秋懷·其二
作者：韓淲
朝代：宋

小雨不肯晴，烟中猶霢霂。
出門泥未乾，枯柳弄微綠。
皇皇欲何之，君子貴謹獨。
屋上幸有山，屋邊亦種木。
西風遶東籬，秋來更多菊。
采擷升中堂，悠然興自足。
斷絃尚何問，鸞膠有誰續。
居今實思古，孜孜慕前躅。
秋懷·其五
作者：韓淲
朝代：宋

秋月從天來，照人光清寒。
起舞或四顧，夜色明飛欄。
舉杯與之笑，不知頹玉山。
醉倒復自起，揮手捫天關。
衡門終局促，空戴頭上冠。
焉得萬里沙，校獵馳雕鞍。
秋懷·其八
作者：韓淲
朝代：宋

天命有生死，人事有盛衰。
亙古每如此，一致該百爲。
墨翟非達道，徒爾悲練絲。
寥寥千載間，聖賢眼中稀。
悠悠水東逝，忽忽日西馳。
爲學苟未至，於人猶可思。
發言一不善，雖馬亦難追。
修身撰良辰，浩然排憂悲。
秋懷·其六
作者：韓淲
朝代：宋

讀書求甚解，汲汲何時已。
紛然四海間，臭味少相似。
人誰識致知，人誰務窮理。
不專尚空言，但祇事苛禮。
曾莫如老莊，猶解究生死。
斯文今淪亡，吁嗟乎餘子。
秋懷·其四
作者：韓淲
朝代：宋

我愛淵明詩，超出俗調度。
執卷良自羞，在手不忍去。
有時成誦之，行歌倚松樹。
好風從西來，瀟然尚何慮。
三歎或已暮，不知衣上露。
俗物忽敗人，蒼茫認歸路。
秋日感興
作者：韓淲
朝代：宋

江湖吹鴈一聲秋，便合如人酒拍浮。
南渡百年無舊事，中原積代有前修。
競傳家國恢疆土，必定公卿運策謀。
野處何嘗知理亂，談邊遮莫話邊愁。
秋日郊行題崇福寺大井
作者：韓淲
朝代：宋

秋暑未退舍，獨遊亭午時。
籃輿汗翻漿，陡覺回凉颸。
青春十載前，此地嘗娛嬉。
只今髮種種，蹉跎尚何之。
懸崖多紫花，遶夜垂青枝。
殘蟬猶爾噪，新鴈乃許遲。
允矣原憲貧，異哉宋玉悲。
酌泉揖老僧，清坐生佳思。
秋日雜興·其一
作者：韓淲
朝代：宋

園荒無與鉏，草樹暗如織。
披榛理幽步，野氣頗有力。
坐令世網心，不動自然息。
更見吾潩泉，無波瑩巖色。
秋日雜興·其三
作者：韓淲
朝代：宋

開軒散幽帙，今昔隨所詣。
何如徹名色，庶不涴聲勢。
撫几聊自怡，髮牙易凋弊。
安得同心人，相忘可忘世。
秋日雜興·其二
作者：韓淲
朝代：宋

木槿亞紅淡，牽牛蔓青滋。
露晞凉風入，陡覺居處宜。
巖桂中秋蘂，籬菊重陽枝。
何必春始榮，物物有其時。
秋日雜興·其四
作者：韓淲
朝代：宋

亭亭雞冠花，散出非所蒔。
色與秋日明，葉與秋庭媚。
山閒人自稀，鴻鴈幾時至。
境象吾素知，茅茨下清吹。
秋晚同德久湖寺晚望
作者：韓淲
朝代：宋

雲薄湖山入暮天，近看容淡遠蒼然。
秋生曠暮時藏日，野外荒寒更起烟。
柳下不知多少屋，葦間惟聽往來船。
今年情味詩全減，只合靈虛喚水仙。
秋暑過施寺少憩至夜半山月朗然
作者：韓淲
朝代：宋

松梢片月見流行，夜半青山白露橫。
不是閒人愛幽處，秋來紛擾飽曾更。
秋興家山之咏
作者：韓淲
朝代：宋

塵埃困小官，忍窮未爲長。
勿苦問窮達，當與貧相忘。
幽棲吳山底，偶占大隠坊。
晨興到藥局，夜坐唯書房。
俯仰亦已安，怳然如山莊。
巷僻遠市語，窗明摇燈光。
不覺西風起，鴈飛草木黄。
澗下有敝廬，懷哉付饑腸。
秋閑因小舟上南豅·其一
作者：韓淲
朝代：宋

老自轉便靜，閑誰不奈貧。
山林無長物，天地有忙人。
玉水時時急，靈山日日新。
涼風吹四壁，吾憶坐忘真。
秋閑因小舟上南豅·其三
作者：韓淲
朝代：宋

暑退涼生處，新秋月滿軒。
僧坊從解夏，符籙競中元。
桂菊花將動，禾苗穟正繁。
世間多俗節，投老且清言。
秋閑因小舟上南豅·其二
作者：韓淲
朝代：宋

野意不堪老，秋懷無用悲。
更容書作祟，猶藉酒能醫。
去去孤雲片，垂垂小雨絲。
人生偶然爾，天地也如斯。
秋閑因小舟上南豅·其四
作者：韓淲
朝代：宋

澗谷慙真隠，溪山欲浪遊。
流長宜逸槳，灘淺可移舟。
秋淨雲初薄，時豐雨未休。
短篷吾自喜，知識有浮鷗。
秋香欲開小醉而歸
作者：韓淲
朝代：宋

桂樹水南香是花，高山還許著詩家。
旋沽村酒乘秋思，一道冰溪浸兩涯。
種樹
作者：韓淲
朝代：宋

種樹擁牆隙，伐茅開地偏。
老衰常問祿，貧窘失求田。
晴熱山前日，陰凉澗底泉。
賢哉陶五柳，只愛北窗眠。
稻田
作者：韓淲
朝代：宋

秋深耕稼熟，綠浪起黄雲。
縱却牛羊踐，難驅鵝鴨羣。
斷乾根易撥，摧壓穟頻分。
烟露未全冷，村村晴氣曛。
積雪
作者：韓淲
朝代：宋

積雪有何好，照我窗牖明。
窗明不能寐，披衣數寒更。
带雨豈滅蹤，無風如有聲。
荒荒山野人，渺渺江海情。
窗日
作者：韓淲
朝代：宋

飯已南窗暖，依違睡思生。
息虛神即固，氣定體殊輕。
霜熟日初上，簷疎紙透明。
欠伸詢早暮，一唱午雞聲。
立秋後一日聞雨
作者：韓淲
朝代：宋

秋來便覺雨蕭蕭，涼入西風百慮銷。
夜靜竹窗聲自起，晝閒松院影長摇。
苦無車馬能來往，却有樵漁破寂寥。
澗水已添流漸遠，市塵渾不過浮橋。
章撫幹詩編
作者：韓淲
朝代：宋

詩道古所重，詩篇今不難。
寂寥建安來，尚有李杜壇。
齊梁小兒體，往往不足觀。
君侯賢關秀，磊落夜光寒。
簸弄豪俠窟，洗滌儒腐酸。
連編忽墮前，惘然失悲歡。
金華三洞高，東流五百灘。
乃能收拾之，盡歸一毫端。
惜我保社人，未同把檀欒。
揮絃送飛鴻，悠悠發清彈。
竹外荷花
作者：韓淲
朝代：宋

雨竹翻山翠，風荷漾水香。
我行三步遠，人飲一杯長。
不以扶頭去，其如掃迹藏。
柳花纔露白，梅子又傳黄。
竹林七賢
作者：韓淲
朝代：宋

西晉風流付竹林，山王嵇阮本何心。
便饒江左夷吾在，回首紅塵河洛深。
竹院摘橘
作者：韓淲
朝代：宋

郴陽猶記蘇耽井，書後空題應物詩。
屋角數枝垂熟日，人家同飲過來時。
清霜尤美還經眼，噀霧微酸不上眉。
竹院未饒仙老勝，洞庭何似玉溪湄。
竹院晁學士挽詩·其一
作者：韓淲
朝代：宋

主客文風在，家仍竹院名。
有孫宜世祿，迺父今公卿。
事至不如意，人應爲失聲。
傷哉蒿里去，書劍竟何成。
竹院晁學士挽詩·其二
作者：韓淲
朝代：宋

歎息通家舊，姻連豈異鄉。
江南流寓久，濟北老成亡。
健筆餘牋翰，高歌付酒觴。
鵝湖玉溪路，無復見徜徉。
笋出可愛
作者：韓淲
朝代：宋

雨收餘潤散晴臯，岸曲籬前首重搔。
不恨孤花春後少，最憐疎筍夜來高。
市聲隔水銷塵滓，鳥影空山落羽毛。
物外幽人元未減，自量閒品頗清豪。
答行甫
作者：韓淲
朝代：宋

檢點歸裝有句無，一樓晴日照階除。
提瓶洗盞猶堪醉，破研摇毫亦可書。
江水東流挾湖海，家山西上接匡廬。
軒然握手春風裏，刎頸從來笑耳餘。
答賦趙路分
作者：韓淲
朝代：宋

麥氣初生露氣清，晚風吹得杜鵑聲。
山深儘自可蕭散，道是無情如有情。
管解元欲見巽伯
作者：韓淲
朝代：宋

春秋經世志，問取大愚家。
盤折入舉文，唾手爲國華。
從容試講評，三傳寧浮誇。
南渡今百年，中外義非賒。
簡人求酒二首·其一
作者：韓淲
朝代：宋

兒曹昨過故人家，歸說渠儂酒味佳。
聞道得之王錄事，題詩聊代夜能賒。
簡人求酒二首·其二
作者：韓淲
朝代：宋

無客猶須酒解憂，客來寧免爲之謀。
白衣走送君家事，莫問東籬菊未秋。
簡施教授
作者：韓淲
朝代：宋

梅花時節大關情，可若山村水舘生。
取樂未應須酒飲，忘言終不欠詩成。
合污尺寸多翻覆，廢道毫芒即重輕。
季考月書開榜後，思君官滿又將行。
簡林敏夫覓酒
作者：韓淲
朝代：宋

今日復霜江上寒，病軀於此最知難。
所須杯酒相料理，市酤不堪甜且酸。
簡趙十諸友·其一
作者：韓淲
朝代：宋

摇摇山上風，落落谷中雨。
迴谿少鷗鷺，曠野分豺虎。
荒寒不可聞，慘淡不可睹。
偪塞案上書，饑來尚堪撫。
簡趙十諸友·其三
作者：韓淲
朝代：宋

臭味薰與蕕，意氣金與石。
惟可以忘年，庶可以忘夕。
投非膠漆堅，抱有冰炭厄。
深憐眼終青，未厭髮已白。
簡趙十諸友·其二
作者：韓淲
朝代：宋

門外長安道，轂擊人肩摩。
今時不云少，舊年不云多。
市朝愚智爾，家國隆替何。
組綬固若若，冠弁亦峩峩。
紀夢
作者：韓淲
朝代：宋

秋深夜自清，揚揚夢初成。
短衣山麓間，羽客爭將迎。
同行得佳伴，意氣還相傾。
或有設食者，窗几皆虛明。
恍然忽已覺，此身微官縈。
只今閒且散，心胡爲未平。
尚復带孥累，徒羨高舉輕。
方外多高人，簞瓢思遠征。
約元立致道遊龍井各以事辭
作者：韓淲
朝代：宋

平生荒野處，謂可開笑口。
筇杖蘭槳外，忍復歎藜糗。
春深西湖山，已落衆人後。
尋幽欲吟搜，載酒拚醉嘔。
今晨思一行，約友意復否。
融融月穿樓，澹澹風動牖。
放浪嵇阮流，不應獨古有。
約次公看梅
作者：韓淲
朝代：宋

春風春雨春山裏，一盞青燈對簡編。
澗水東邊有梅蕊，且呼杯酒醉新年。
納凉濠上
作者：韓淲
朝代：宋

夕陽偏占綠荷風，夏氣浮凉酒滿鍾。
人勝不譏吾拓落，身閒何恨爾從容。
喚回今古風騷體，消得乾坤運化功。
只是靈山照冰水，莫教憂樂係窮通。
紫巖
作者：韓淲
朝代：宋

年年醉倒春風前，一片花光雜管絃。
今日經行亂山裏，且尋僧話看茶煙。
絕句
作者：韓淲
朝代：宋

一年春好處，東望是皇州。
柳色梅花外，數聲羌笛浮。
經月少雨無雷連日方聞之
作者：韓淲
朝代：宋

雨陰經月未聞雷，風駕濃雲電倏開。
天盡熒熒橫屋去，地高殷殷下簷來。
浪明潮海瓊瑶碎，聲撼山林翠碧堆。
暑氣便回梅氣潤，老農無復慮田萊。
綠筠軒觀坡翁詩刻
作者：韓淲
朝代：宋

野寺餘詩石，誰移榜縣齋。
閒來得尋句，小立爲興懷。
人俗真難療，言高不可埋。
窗前有疎竹，大嚼對吾儕。
縱酒
作者：韓淲
朝代：宋

縱酒非能飲，長言未是詩。
年華除夜逼，心事故人爲。
君欲醉須醉，我還歸便歸。
南豅到南澗，官柳野梅知。
老仙釣臺觀了思所作蘭松梅竹
作者：韓淲
朝代：宋

带得西湖一樹清，却因松竹並蘭生。
如今收拾歸橫卷，冷坐釣臺非有情。
老面
作者：韓淲
朝代：宋

老面見達官，强附終不近。
人之所以然，蓋我無令聞。
安富是其時，尊榮本其分。
只合坐茅廬，灰堆埋牛糞。
耿和州挽詩·其一
作者：韓淲
朝代：宋

歎息餘光舊，吾翁識此公。
後來持帥閫，勇退有高風。
示疾带湖上，真祠崇道中。
傷心華山路，松柏窆幽宮。
耿和州挽詩·其二
作者：韓淲
朝代：宋

右學騰高第，掄才閤策尊。
一心依日月，無力正乾坤。
插带環宮陛，蕃宣復塞垣。
遺芳餘慶在，猶記笑言溫。
聚遠臺
作者：韓淲
朝代：宋

遥遥聚遠臺，是豈俗所要。
只宜我行適，信得山水妙。
地高出林表，眇邈有殊調。
主人運心匠，擇勝出素料。
陂陀闡微逕，俯視溪可照。
匪云賦新詩，聊爾索言笑。
三月青春深，風林杜鵑叫。
聞仲至雪峰有行記有詩擬歐陽體寄之
作者：韓淲
朝代：宋

百粵多名山，磅礴甚雄偉。
城邑所聚落，人物反無幾。
吾嘗思其然，未嘗不憤悱。
秀氣鍾洩處，名德當燁煒。
乃爲仙佛廬，土木儼神鬼。
其教又皆幻，其徒且不韙。
無非索民財，聚食類螻螘。
蓋本僭竊者，盜名恣蛇虺。
徒欲覬冥福，締建罄箱篚。
柰何習俗慣，後世尤亹亹。
君登雪峰寺，逸覽應一唏。
水石固清激，草木必芳菲。
豈不念古道，胸次增礧磈。
聞有記與詩，寄與定瑰瑋。
聞啼鳥
作者：韓淲
朝代：宋

禽啼聲嚶嚶，泉流音琤琤。
微風摇青林，何其煙輕明。
尋芳渾無花，春深尚含情。
浮生無浪悲，誰知山中清。
聞喧然縱龍舟
作者：韓淲
朝代：宋

旋自山間殢酒，更誰溪外划船。
過眼殊非偶爾，放情均是陶然。
聞孟使君到子顔隠廬次韵余安叔所賦
作者：韓淲
朝代：宋

祝家山映一荒途，霜滿晴空樹色虛。
太守去尋高士宅，比鄰只道野人居。
朱輪不礙簷前橘，白屋惟堆案上書。
想見猿驚鶴飛走，袁安卧雪畫堪如。
聞少衛有行役·其一
作者：韓淲
朝代：宋

見說扁舟下彭蠡，九江日落照廬山。
弟兄情話對牀夜，應笑冰谿人更閒。
聞少衛有行役·其二
作者：韓淲
朝代：宋

官梅何似野梅好，一任有詩能細論。
牧笛樵歌茶竈外，幾多北海只空樽。
聞張饒縣有詩次韵
作者：韓淲
朝代：宋

絕俗尋幽豈好奇，章泉不信更何之。
仁賢固曰能親炙，交伴要之豈詭隨。
去泊玉田雖宿雨，回程冷水喜晴颸。
那知更著張饒縣，風雅還吟五字詩。
聞昌甫斯遠成季下瓦窯灘又與伯皋回塗小集成季書院
作者：韓淲
朝代：宋

八月南豅夜，遥知聚德星。
航溪不用楫，解榻卧長瓶。
上下知何往，違離憶屢經。
前簷撲山翠，梅葉映窗櫺。
聞民瞻久歸一詩寄之
作者：韓淲
朝代：宋

我居溪南望城北，最高園臺竹樹碧。
眼前带湖歌舞空，耳畔茶山陸子宅。
知君纔自天竺歸，那得緇塵染客衣。
日携研席過阿連，怡神散髮思采薇。
聞溪上喧然
作者：韓淲
朝代：宋

半陰半雨半晴天，老覺身閒盡願眠。
見說軍民做端午，競沽官酒鬭村船。
聞趙十有詩上饒生朝後兩日次韵寄之
作者：韓淲
朝代：宋

文章精金真美玉，交往徒勞分雅俗。
偶然邂逅一言詩，清秋付與陶潛菊。
弦歌之聲譽甚休，田里民其無歎愁。
誰將茗酒壽弧矢，長篇短句相唱酬。
是中佳處有深趣，如龍翔雲豹起霧。
力探樂取到古人，天地江山供指顧。
從他駒隙歲月馳，我自舒徐蕭散之。
罏香莫著鼻觀淨，喚醒伯牙鍾子期。
聞雨凉意可掬
作者：韓淲
朝代：宋

秋聲連夜起，雨過雨來時。
睡覺風生屋，凉知水到池。
交游稀自好，出入嬾方宜。
只被章泉誤，書題又寄詩。
聞鶑
作者：韓淲
朝代：宋

拓落閑身著澗邊，地偏猶幸可回旋。
青桐已長陰敷嫩，黄鳥初飛語轉圓。
聽琴
作者：韓淲
朝代：宋

以彼發此意，因此知彼聲。
山川既閑遠，天地亦清寧。
獨撫曲空奏，相宣調易成。
何由俗子愛，宜是老夫驚。
胡教授來因酌海棠下見和前韵復答賦
作者：韓淲
朝代：宋

輕陰催雨濕汀沙，山崦寒生一倍加。
好事肯同杯酒咏，綠嬌紅小是誰花。
胡教授留飲
作者：韓淲
朝代：宋

出山閒度過橋風，留我持觴兩頰紅。
座對臘梅花著蕊，南窗斜日角聲中。
胡教授送一壺
作者：韓淲
朝代：宋

急雨吹風送隠雷，瓦溝煙起往還來。
北窗一枕竹牀夢，便把詩翁酒汎盃。
臞庵
作者：韓淲
朝代：宋

吳淞煙水是臞庵，從昔行人入美談。
小艇延緣葦間過，市聲依舊隔橋南。
臨安縣觀錢氏廟·其一
作者：韓淲
朝代：宋

浙水東西擁數州，錦衣玉食是王侯。
如今石鏡荒荒白，廟屋欹斜草沒頭。
臨安縣觀錢氏廟·其七
作者：韓淲
朝代：宋

霜入溪風過大橋，寺前來往遠迢迢。
幾多二百年前事，只有蕭條樹葉飄。
臨安縣觀錢氏廟·其三
作者：韓淲
朝代：宋

五帝三王只爲民，幾曾欲貴自家身。
英雄勢去死即已，尚肯貪生事別人。
臨安縣觀錢氏廟·其二
作者：韓淲
朝代：宋

衣錦軍前上冢時，當年意氣懾吳兒。
中原休問今何主，隨分笙歌燕樂嬉。
臨安縣觀錢氏廟·其五
作者：韓淲
朝代：宋

故宮渾不管興亡，雜遝青山萬木蒼。
人遠何從追往事，吳歌聲斷下牛羊。
臨安縣觀錢氏廟·其八
作者：韓淲
朝代：宋

我是承平汝潁家，南來吳越在天涯。
錢王故里驚如此，不忍思鄉老眼華。
臨安縣觀錢氏廟·其六
作者：韓淲
朝代：宋

麒麟石笋尚縱橫，配食諸臣不得名。
辛苦霸圖無別策，倉皇進奉怕天兵。
臨安縣觀錢氏廟·其四
作者：韓淲
朝代：宋

王伯規模有事功，偏方乘間得爭雄。
彼時應笑人成敗，覆轍爭知箇箇同。
臨江仙
作者：韓淲
朝代：宋

寒食清明春事好，公家霽月光風。年時猶記雨聲中。州侯陳樂舞，法從酒杯同。坐上王楊雖自散，酴醿依舊香濃。待將詩易壽無窮。鳶飛魚躍矣，風虎更雲龍。
臨江仙
作者：韓淲
朝代：宋

滿眼春生梅柳意，山居清聽風泉。又因初度說今年。華顛相望處，新曲忽來前。自笑一週閒甲子，何為佞佛貪仙。如翁輩行敢隨肩。徒知言語妙，歡喜向誰傳。
臨江仙
作者：韓淲
朝代：宋

竹樹陰陰流澗水，黃鸝飛去飛還。蓬門籬落小橋灣。更無塵跡到，我自愛其閒。雨又隨風催薄暮，輕雷時動雲斑。歸來涼意一窗間。病餘真倦矣，睡熟簟紋寬。
臨江仙
作者：韓淲
朝代：宋

羅帳畫屏新夢悄，綠窗慵起香殘。重簾生怕倚闌干。春風吹玉水，春雪滿靈山。梁燕未來歸雁動，海棠才帶紅酣。酒愁花恨霎時間。煙雲催薄暮，絲雨溼輕寒。
臨江仙
作者：韓淲
朝代：宋

脆管繁弦無覓處，小樓空掩遙山。柳絲直下曲闌干。海棠紅欲褪，玉釧怯春衫。殢酒不成芳信斷，社寒新燕呢喃。雕盤慵整寶香殘。綺疏明薄暮，簾外雨潺潺。
臨江仙
作者：韓淲
朝代：宋

難老一杯春酒美，主人玉監清秋。九華山下共追遊。朝來多爽氣，都向筆端收。臺閣功名歸去好，便應袞袞公侯。未妨含笑看吳鉤。當年佳夢日，和氣瑞光浮。
自吳中持陳紹之墨梅歸置屋壁
作者：韓淲
朝代：宋

西湖貌得一枝來，長夏風軒盡日開。
老眼暗中時摸索，便知玉雪不能猜。
自庫中歸翻書有感
作者：韓淲
朝代：宋

身形厭老大，急以書自娛。
經史隨手翻，於我皆不虛。
彼人骨已朽，今人復何如。
百年皆强營，聖賢豈非疎。
自永豐玉山回宿南豅
作者：韓淲
朝代：宋

章泉風日來時路，烟雨南豅歸去時。
已過重陽猶菊蘂，又將十月忽梅枝。
周遊放浪家家酒，展轉流連處處詩。
信道山間深更好，儘閒尤與老相宜。
自清明後十日雨
作者：韓淲
朝代：宋

得雨宜秧田，久雨損麥隴。
日暖可成實，天寒妨出種。
米麵世所資，敢爲一身奉。
望眼冀晴色，深爲農夫恐。
長林風颼颼，狹港水洶洶。
閑謠不能歡，名與食孰重。
自章泉泊施寺雨中見梅蓋秋嘗宿此
作者：韓淲
朝代：宋

秋風秋雨又冬霜，山路山溪任短長。
邂逅留連隨地飲，崢嶸竹外見梅芳。
至日夜坐懷伯皋
作者：韓淲
朝代：宋

故人何在在乾封，想見書燈焰吐虹。
節物正隨雲物轉，君心應與我心同。
梅花未有水邊蕊，楓葉已無山外叢。
何日持杯相勞苦，夜長霜重聽鳴鴻。
致虛齋有葉少藴曾公衮曾吉甫題句
作者：韓淲
朝代：宋

我作高齋老石林，題詩無復舊知音。
空青何在茶山遠，滿徑秋風生夕陰。
致道注船場闕有詩次韵
作者：韓淲
朝代：宋

思老問形影，憂饑累身口。
人生誠可嗟，所食能幾糗。
不過一飽爾，自苦較先後。
爭馳分寸地，旁觀真欲嘔。
如君賦解嘲，里耳果聽否。
吾方卧窮巷，靜對小窗牖。
應笑我所無，請視渠所有。
與成季弈棋
作者：韓淲
朝代：宋

明月水聲湍激，涼風山氣高華。
棋罷不知時世，酒行無奈詩家。
與成季著棋
作者：韓淲
朝代：宋

一樹寒梅秋未花，日邊終是影橫斜。
開軒戲把紋楸對，綠葉清聲亦自嘉。
與春伯雩仲道舊
作者：韓淲
朝代：宋

八年閒放身，猶許時到門。
潺然一梅陂，湛寂非獨渾。
坐客與我言，月色雲吐吞。
是中只可醉，五經無紛綸。
舒彥升寄東阜詩次韵
作者：韓淲
朝代：宋

朔風吹起雪成團，東阜知誰可歲寒。
飯了行吟應杖屨，客來因酒置杯盤。
彈冠結綬人皆易，問舍求田我亦難。
安得相從話疇昔，但尋幽事博輕安。
舒彥升監簿挽詩·其一
作者：韓淲
朝代：宋

不作驕浮態，還同謹厚爲。
决科將顯大，脫選復逶遲。
漕幕雖論薦，朝班僅取知。
相看豸冠聳，忽聽薤歌悲。
舒彥升監簿挽詩·其二
作者：韓淲
朝代：宋

起家榮宦路，紀墓重鄉閭。
忍見交親語，應求耆彥書。
成名常自美，遺範久何如。
東阜田園在，西山縣郭虛。
舒彥升運管以詩送來禽次韵
作者：韓淲
朝代：宋

老眼相望肯作疎，來禽仍與好詩俱。
清新更覺珠璣滿，甘脆還知草木區。
此道在公誰復有，一官希世我如無。
兩峰趙叟尤堪笑，絕口輕肥只自癯。
舜山寺
作者：韓淲
朝代：宋

風沙跋馬度平原，眼底光陰幾換年。
霜氣挾寒涵落日，雲容薄暮带孤烟。
經行野寺尋詩和，邂逅殘僧把茗煎。
束縛一官真自笑，可無清興解鞍眠。
舟中曉詠·其一
作者：韓淲
朝代：宋

薰風猶見杜鵑啼，浙水東遊復自西。
澗上有泉泉上竹，玉爲山底是冰溪。
舟中曉詠·其二
作者：韓淲
朝代：宋

桂棹蒲帆日未西，鵲聲鶑語鵓鳩啼。
滿溪綠水岸邊急，一片白雲山半齊。
舟中道士鄭谷耕摘阮咸清甚而雅放
作者：韓淲
朝代：宋

天台坐忘真，爲我洗俚耳。
浮舟作阮咸，坐客亦興起。
此聲從何來，湖陰正清泚。
孟公苦好客，下榻更奇士。
盧遨踞龜殻，萬事俱不理。
夏衣始輕體，蓮錢復靡靡。
重酌黄冠師，依風且流徵。
舟入靈巖山下訪古
作者：韓淲
朝代：宋

燕麥摇晴日，青山兩岸橫。
吳其爲沼矣，傾酒任船行。
舟至南豅且寄玉山聘君寺丞二徐丈
作者：韓淲
朝代：宋

宿雨起微潦，輕風生早凉。
葉葉一飄蓬，溯浪開晴光。
沿洄幾年汎，眼熟雲水鄉。
常苦乏佳伴，無人與成章。
望望指柏閣，遥遥近溪堂。
南豅在中沚，停篙且翺翔。
進棹君未已，爲我達衷腸。
萬事本如昨，此適不可忘。
芍藥
作者：韓淲
朝代：宋

庭中鮮香起，猶覺春有餘。
豈謂衆芳歇，而乃自發舒。
溫風拂波軟，朗日明林虛。
盤盂作態度，翡翠爲襟裾。
一枝已惱我，滿欄無奈渠。
偶爾著醉目，何礙幽人居。
芒種·其一
作者：韓淲
朝代：宋

田家一雨插秧時，成把擔禾水拍泥。
分段排行到畦岸，背蓬渾不管歸遲。
芒種·其三
作者：韓淲
朝代：宋

三年不見種田農，驀隴跳溝過屋東。
齊唱歌聲相勞苦，濛濛烟裏一簑風。
芒種·其二
作者：韓淲
朝代：宋

栽勻明日問青黄，惜水脩堘意更忙。
少候根中新葉出，又看晴雨驗朝陽。
芒種·其四
作者：韓淲
朝代：宋

愧我粗官耗太倉，及瓜而代合耕桑。
蠶筐閣了修秧馬，老稚時時亦酒漿。
芙蓉堂和嚴丈韵
作者：韓淲
朝代：宋

綠遍小池頭，胡牀一日幽。
乍晴人意愜，欲暮鳥聲流。
只道躭閒趣，那知接勝游。
紅塵飛不到，城府亦山丘。
花庵次君實韵
作者：韓淲
朝代：宋

居山仍在澗，生事本無多。
老圃初收芋，窮檐待補蘿。
逃虛惟獨往，入俗也相過。
語默行藏外，衰榮奈汝何。
苦旱·其一
作者：韓淲
朝代：宋

望雲渴雨驗朝霞，不但田家更國家。
兵食固難資寶貨，民饑豈爲用泥沙。
一邱一壑自棲遯，百巧百窮誰富奢。
水旱是天祈是我，山川靈響本無差。
苦旱·其三
作者：韓淲
朝代：宋

孤坐焦心氣不甦，炎風畏景逼頭顱。
澗流已斷無萍實，園圃俱荒失芋區。
絺綌縱施衣復汗，簡編雖近墨難濡。
人嘲褦襶交遊絕，頭白昏昏髮懶梳。
苦旱·其二
作者：韓淲
朝代：宋

林熱江渾其奈何，冷菰寒玉漫詩歌。
南遊禹穴古能幾，北望神州兵又多。
畎畝乏財愁折帛，倉場儲粟仰秋禾。
幽泉坎井徒爭汲，盡日驕陽過碧蘿。
苦旱·其五
作者：韓淲
朝代：宋

去年水溢愁無地，今歲旱乾唯告天。
潤澤且爲南畝計，清涼終作北窗眠。
師興而雨春秋傳，星有好風洪範篇。
上郭橋頭看競禱，大霞宮頂記曾遷。
苦旱·其四
作者：韓淲
朝代：宋

歲晚霜天雪夜時，地爐無火亦頻吹。
如今旱殺熱難過，以昔窮忙寒不知。
歲月只隨時變換，乾坤徒使氣推移。
馮生衆庶真何謂，翻手爲雲雨亦奇。
苦益菜·其一
作者：韓淲
朝代：宋

宜油宜醤復宜葱，熟炒堆盤放筯空。
應怪辛勤營一飽，幽人元自有家風。
苦益菜·其三
作者：韓淲
朝代：宋

薺甘荼苦本難齊，苦盡甘回信不迷。
日日曉凉和露採，山間尋得便提携。
苦益菜·其二
作者：韓淲
朝代：宋

南烹蛙黽頗腥臊，北食羔豚亦太豪。
老覺閒身便野蔌，口頭雖苦意殊高。
苦陰
作者：韓淲
朝代：宋

梅熟麥秀時，濃陰多轉晴。
礎潤雷掣電，溝壑須臾平。
清風四起處，鬰蒸或不輕。
今茲冷氣深，經旬壓簷聲。
苦雨
作者：韓淲
朝代：宋

開歲晴非少，經旬雨是多。
澗寒人跡斷，山暖鳥聲和。
試手應如畫，回身易擲梭。
無聊宜已矣，有興竟云何。
苦雨
作者：韓淲
朝代：宋

陰陰天氣恰如秋，雨密還稀不斷頭。
積土縱橫聚蚯蚓，敗牆零落上蝸牛。
支頤習靜猶成趣，搔首尋思只伴愁。
安得雄風埽雌霓，滿湖晴日弄扁舟。
茅齋
作者：韓淲
朝代：宋

鷺鷥林下得周旋，回首凄凉十五年。
豈謂交遊尋舊約，不堪朋友話新編。
翠連山色高還聳，綠滿湖波散復圓。
小酌更多今古意，薰風吹樹聽鳴蟬。
茶山·其一
作者：韓淲
朝代：宋

人日遊茶山，點檢山下泉。
載惟兩賢祠，緬邈桑苧仙。
豈無高潔懷，何有香火緣。
雨晴動春事，草樹含芳妍。
獨來宴坐久，湛然還惘然。
扶輿度歸路，尋友了閒篇。
茶山·其二
作者：韓淲
朝代：宋

南風滿脩竹，兩賢凜如生。
殘僧具湯餠，茗椀寒泉清。
歸來涉城市，貨殖何縱橫。
溪明漾長橋，履此復暢情。
喧寂等一境，人世不足驚。
北窗卧微凉，神思纔清平。
茶山贈遠老
作者：韓淲
朝代：宋

一榻雲居十七年，茶山香火了閑緣。
隨身竿木初無地，到手鈐槌亦信天。
喚起兩賢誰種竹，來尋北郭我烹泉。
塵塵剎剎衆生濁，消得禪宗建法筵。
草堂
作者：韓淲
朝代：宋

杜陵柟樹草堂前，至今物色歸吟邊。
玉溪清泚太霞仙，我亦見之誰謂然。
書窗明明有公子，坐對新詩發瓊蘂。
春雲靄空風過耳，爲作匾名識其美。
莊賢良有園在境上作詩相示因和韵
作者：韓淲
朝代：宋

賀家池上園，自足了一世。
是中風味佳，恨我未能至。
縱橫十畝寬，想見去荒穢。
藥苗與菜本，歲久必多置。
人生閑最樂，奚苦事名第。
軒裳果可得，不過多僕婢。
爭如老山林，庶足遠朝市。
能吟無自悲，逢酒便須醉。
因公發長謠，休去轉覺易。
莫堂爲柴丈參議題
作者：韓淲
朝代：宋

衝風衝雨傍孤城，旋借籃輿上岸行。
零落交遊難屈指，崢嶸耆舊可尋盟。
共披莊列心何妙，更話曹劉眼倍明。
但願先生博長健，笑看犬吠與鷄鳴。
菩薩蠻
作者：韓淲
朝代：宋

人間多少閒風度。薄情失記相逢處。綠鬢畫鴉兒。舊巢雙燕棲。舞衫回素玉。檀板聲何蹙。一抹晚霞飛。淚痕無臉啼。
菩薩蠻
作者：韓淲
朝代：宋

今年是處梅花早。分明開到章泉好。兄弟壽杯同。暗香明月風。風流文物舊。春意枝枝透。兒侄定飛軒。衣冠與世傳。
菩薩蠻
作者：韓淲
朝代：宋

南枝已見春訊息。今年為壽方知得。俾爾熾而昌。流霞浮暗香。蓬壺清淺水。笑指雲階喜。高論不規模。平戎賦兩都。
菩薩蠻
作者：韓淲
朝代：宋

小園紅入春無際。新聲休寫花間意。一笑喚真真。香腮酒未醒。惜芳追勝事。暢飲餘詩思。無處說衷情。暗塵羅帳生。
菩薩蠻
作者：韓淲
朝代：宋

平生常為梅花醉。數枝滴滴香沾袂。雪後月華明*膽瓶無限清。夜深燈影瘦。飲盡杯中酒。明日景尤新。人間都是春。
菩薩蠻
作者：韓淲
朝代：宋

春來晴雨常相半。水光風力花撩亂。山北與山南。行歌或再三。誦君詩過日。才大真盤屈。壽我敢言酬。相望亦飲不。
菩薩蠻
作者：韓淲
朝代：宋

晚雲烘日枝南北。一杯未盡梅花曲。城郭小春回。暗香開未開。留連吾欲醉。醉眼紅塵外。多少老心情。景清人亦清。
菩薩蠻
作者：韓淲
朝代：宋

歸來又喜山中約。菊枝桂樹真宜酌。興盡只觀山。秋深方閉關。會須追雅步。策蹇或肩輿。少待必能治。膏肓泉石醫。
菩薩蠻
作者：韓淲
朝代：宋

海棠欲謝綿飛柳。柳絲自拂行人首。上巳是清明。新煙帶粥餳。輕陰簾幕冷。閒卻鞦韆影。曲水興無涯。麗人花半遮。
菩薩蠻
作者：韓淲
朝代：宋

的皪南枝橫縣宇。空山無此新花吐。手種幾多梅。迎霜今已開。簪屏聊隱几。詩與君應喜。更報晏齋翁。相將索笑同。
菩薩蠻
作者：韓淲
朝代：宋

秋林只共秋風老。秋山卻笑秋吟少。恰恨有秋香。青巖秋夜涼。清秋須是酒。結客秋知否。醉筆寫成秋。一秋無復愁。
菩薩蠻
作者：韓淲
朝代：宋

絲絲柳色清愁織。山城望斷花溪碧。回首仲宣樓。登臨無計愁。雨聲吹海立。流轉韶光急。九萬有鵬程。沈香天上亭。
菩薩蠻
作者：韓淲
朝代：宋

聚星亭下書堂水。冬來欲問梅花使。圭撮是何官。人間有底難。章泉詞和去。交道元如故。轉眼歲將窮。溪頭鶴髮翁。
菩薩蠻
作者：韓淲
朝代：宋

隴頭無驛奚為朵。巖前有折宜來墮。風急雪云溪。詩清滿意攜。竹爐良夜飲。飲竟煎僧茗。梅以句深長。得花情未忘。
菩薩蠻
作者：韓淲
朝代：宋

雪雲收盡晴風軟。小山春浪晴波遠。梅片已飛香。海棠紅試妝。人言詩易與。酒盞誰分付。不是沒心情。夕陽啼鳥聲。
菩薩蠻
作者：韓淲
朝代：宋

風前覓得梅花句。香來自是相分付。片月動黃昏。一枝橫酒尊。人間何處有。又到春時候。莫負此詩家。將心吟好花。
落日
作者：韓淲
朝代：宋

落日青松間，疎明山翠寒。
誰於元氣中，弄此赤玉丸。
我心本清陽，陰濁不可干。
虞淵下可取，快飲盃勿乾。
落花
作者：韓淲
朝代：宋

滿地春風醉不知，漢臯金谷任他吹。
落花回雪真何有，宛轉如雲點綴遲。
葉侍郎寄烏石茶昌甫詩謝之次韵同賦
作者：韓淲
朝代：宋

瓶茶遠自水心寄，緘詩又謝章泉分。
揀芽爲贈信靈物，回味有功非世勳。
降伏睡魔庶永日，不居酒聖須乘雲。
何時幽討共仰止，烏石岡頭煮此云。
葉和劑挽詩
作者：韓淲
朝代：宋

守道安恬譽翕然，晚登朝路合騰騫。
身勞援溺嘗貽疾，夢兆囹空信不冤。
傾蓋方欣同藥藏，挂冠謂可樂丘園。
愁聞薤露閩山遠，餘慶他年屬後昆。
葛洪川
作者：韓淲
朝代：宋

葛洪川畔試尋詩，圓澤精魂世孰知。
但見野僧相指點，獨憐游子轉傷悲。
湍流澗水侵苔蘚，磊落山巖拂樹枝。
我亦賞吟風月爾，人間今古信如斯。
葛溪
作者：韓淲
朝代：宋

流傳葛仙翁，此溪嘗化龍。
抱朴今何在，閒來問古蹤。
蒙泉
作者：韓淲
朝代：宋

一泓泉水古，依舊浸巖邊。
太史晁鷄肋，遺吟尚可傳。
蓋稀之作烏程縣
作者：韓淲
朝代：宋

十年重入長安市，常把西林倒載人。
少爲弦歌看撫字，莫須盃酒話酸辛。
三賢久覺兩無有，千首何如一已真。
禿髮顧予皆老矣，朝家更化孰知津。
蕙斛贈趙倅次韵謝其所賦·其一
作者：韓淲
朝代：宋

層華旖旎正關春，正苦無詩與寫真。
持送平分風月手，果題香草屬幽人。
蕙斛贈趙倅次韵謝其所賦·其二
作者：韓淲
朝代：宋

光風轉處影摇春，寂寂茅簷自養真。
痛飲讀騷纕且紉，應言憔悴昔何人。
蕨菜
作者：韓淲
朝代：宋

春華滿眼倦尋詩，蕨菜纔來又賦之。
雷雨動山應偪塞，風雲垂地正奔馳。
僧盤何苦分葷素，鼎食那能問瘠肥。
珍重方齋家送似，爲加餐飯亦何其。
薄暮一二鄰友見過
作者：韓淲
朝代：宋

燃燭熾爐炭，小雪冬已深。
朋從把薄醪，不受寒暑侵。
山空風夜號，落葉鵂鶹音。
揮手語坐人，盡醉惜此心。
薜農寺連月不相見雪中思其所居對湖山之勝一詩呈之
作者：韓淲
朝代：宋

窗外湘山雪正奇，不知曾費幾篇詩。
我窮正墮京城日，公達宜居臺省時。
春近定須歸柳葉，臘殘應弗問梅枝。
他年拂袖岷峨去，好話江東有客思。
蘇堤芙蓉
作者：韓淲
朝代：宋

爛熳芙蓉發，霜前城北花。
因君話書室，使我出山家。
風雨三杯後，烟雲一望賒。
石丁餘興在，相與醉生涯。
蘇堤芙蓉
作者：韓淲
朝代：宋

西湖八九月，蘇堤賞芙蓉。
艷艷風日美，鮮鮮霜露濃。
今年開最繁，映水自爲容。
十里爛成錦，紅綠花重重。
錢塘盛吳會，昭代多鼎鍾。
遊人醉不歸，車馬如游龍。
里巷達廊廟，歌酒日相從。
千鍾不憚費，一笑無留蹤。
勝踐窮耳目，樂事開心胸。
東遊將百年，兵農晏提封。
四境復豐穰，物色近初冬。
作詩代華黍，皇風正時雍。
虞美人
作者：韓淲
朝代：宋

曉來一陣催花雨。正桃李、橫塘處。笙歌簾幕燕鶯喧。春在人間不老、谷城仙。瀟湘圖畫迎千騎。襦褲歡聲起。功名風虎慶雲龍。更看萬釘橫帶、系金狨。
虞美人
作者：韓淲
朝代：宋

西湖十里孤山路。猶記荷花處。翠莖紅蕊最關情。不是薰風、吹得晚來晴。而今老去丹青底。醉膩嬌相倚。棹歌聲緩採香歸。如夢如酲、新月照漣漪。
虞美人
作者：韓淲
朝代：宋

送君報最登朝路。初整曹裝處。又因杯酒見餘情。涼雨靈山閣上、月初晴。醺然領客襟懷底。消得闌干倚。風流別乘我依歸。清譽冰溪棠蔭、綠漪漪。
蚊
作者：韓淲
朝代：宋

有時坐起到天明，剔盡殘缸數盡更。
冬煖號寒猶可事，生憎蚊脚鬢邊聲。
蝶戀花
作者：韓淲
朝代：宋

千葉香梅春在手。日薄簾櫳，花影遮前後。小立徐行還易久。微吟莫厭傷多久。拾翠流紅弦管透。望斷青青，休問行人柳。往事如雲如夢否。連天芳草驚依舊。
蝶戀花
作者：韓淲
朝代：宋

斜日清霜山薄暮。行到橋東，林竹疑無路。小院橫窗香噀霧。膽屏曲幾花如雨。細酌心情因少駐。九萬剛風，寒影吹瓊素。不是月宮那有許。霓裳舞徹凌波步。
蝶戀花
作者：韓淲
朝代：宋

未就丹砂須九轉。誰把新詞，歌繞樑塵遍。拍拍韶華春意滿。揆予初度文何健。恰是山花汀草遠。獨樂園林，不夢笙歌殿。靈氣仙才非小見。霞杯漫道蟠桃獻。
蝶戀花
作者：韓淲
朝代：宋

盡道今年春較早。梅與人情，覺得梅偏好。一樹南豅香未老。春風已自生芳草。來自城中猶帶曉。行到君家，細雨吹池沼。悵望沙坑須會到。玉溪此意年時少。
蝶戀花
作者：韓淲
朝代：宋

道上疏梅花一樹。人去人來，不管流年度。閒過南豅同散步。東風為我吹香去。試問青春今幾許。明日新正，溪影橫山暮。遮莫攀翻君且住。心兒卻在題詩處。
蠟梅
作者：韓淲
朝代：宋

家山蠟梅開，歷歷水邊樹。
故園不可見，胡能寫吟句。
隨風惜其姿，破霧得其趣。
淋漓銜一杯，錯莫展數步。
不道緇塵中，惱我尚沉痼。
瓶簪良自佳，但恐失平素。
香傳疑麝煤，體弱豈金鑄。
我居小窗橫，幽懷眇回互。
行甫載酒爲別
作者：韓淲
朝代：宋

霜天出晴日，山外看煙霏。
長松覆蘭若，酌我何當歸。
人情令飄灑，世路徒依違。
景曠詩自成，一觴還屢揮。
衝雨小舟上南港
作者：韓淲
朝代：宋

拖舟上寒瀨，冥冥吹雨來。
連綿岸草合，斷落山林開。
鴈鶩杳滅沒，鳬鷗正沿洄。
艤舟見修竹，題句復尋盃。
袖手
作者：韓淲
朝代：宋

袖手坐春晝，淵淵古井水。
倦漉淵明巾，姑隠子綦几。
沉冥極顛末，昭徹貴表裏。
裕矣得失心，隘哉洗其耳。
補籬
作者：韓淲
朝代：宋

補籬去惡竹，修逕護幽草。
微風入庭榭，秋雨汎池沼。
荷香浸狂瀾，林影動深窈。
寬平日月閑，湫隘天地小。
西山嶽祠
作者：韓淲
朝代：宋

西山橋外路，傍水去穿林。
石柱岧嶢起，溪流宛轉深。
清音成小立，爽氣入孤斟。
晻靄叢祠處，歸塗月已侵。
西山道院立春日
作者：韓淲
朝代：宋

春風吹我上箯輿，山路梅花已雪如。
道院閑尋舊題句，故人不寄一行書。
物華滿眼知春至，世事裝懷逼歲除。
猶喜重來有佳伴，何妨相送入樵漁。
西巖
作者：韓淲
朝代：宋

石逕却思烏石寺，寺巖不數赭亭山。
一望遠村霜日白，酒隨吟句入高寒。
西江月
作者：韓淲
朝代：宋

日日山迷水癖，年年書惱詩痴。尋思那裡要他知。試比古人猶未。往往眼甜口苦，常常心是身非。如何則甚破他疑。只學今人足矣。
西江月
作者：韓淲
朝代：宋

春色著人多少，溪頭桃杏舒紅。杖藜相與過橋東。往事舊歡如夢。花底醉眠芳草，柳邊嘶入驕驄。如今憔悴坐詩窮。莫問醯雞舞甕。
西江月
作者：韓淲
朝代：宋

梅蕊小春天氣，橘林良月風光。五雲邊近九霞觴。美景初無盡藏。老矣相逢湖海，年來遊遍瀟湘。詩情滿眼興何長。贏得煙霄直上。
西江月
作者：韓淲
朝代：宋

聞道晚春時候，暖風是處花飄。遊人爭渡水南橋。多少池塘春草。躍馬誰聯玉勒，釣魚應泛蘭橈。韶光何限不逍遙。輸與溪鷗野鳥。
西江月
作者：韓淲
朝代：宋

脈脈蜂黃蝶粉，盈盈水秀山明。賣花聲裡聽吹餳。佳麗芳華韻勝。下上休看舞燕，惺忪一任啼鶯。枕痕屏曲夢關情。酒醒春宵漏盡。